text:
ESSUULA EY’OMWENDA
Ddala Tuli mu “Nnaku ez’Oluvannyuma”?
Bintu ki Baibuli bye yalagula ebyandibaddewo mu kiseera kyaffe?
Ekigambo kya Katonda kigamba nti abantu bandibadde beeyisa batya mu “nnaku ez’oluvannyuma”?
Ku bikwata ku “nnaku ez’oluvannyuma,” bintu ki ebirungi Baibuli bye yalagula ebyandibaddewo?
WALI olabye amawulire ku ttivi ne weebuuza nti, ‘Ensi eno eraga wa?’ Ebintu eby’entiisa bigwawo bugwi ne kiba nti abantu tebasobola kumanya kinaabaawo nkya. (Yakobo 4:14) Kyokka, Yakuwa amanyi ebinaabaawo mu biseera eby’omu maaso. (Isaaya 46:10) Ekigambo kye Baibuli kyalagula dda nnyo ku bintu ebibi ebyandibaddewo mu kiseera kyaffe era n’ebirungi ebijja okubaawo mu biseera eby’omu maaso.
2 Yesu Kristo yayogera ku Bwakabaka bwa Katonda, obujja okukomya obubi era bufuule ensi eno olusuku lwa Katonda. (Lukka 4:43) Abantu baayagala okumanya ekiseera Obwakabaka obwo lwe bwandizze. Mu butuufu, abayigirizwa ba Yesu baamubuuza nti: “Tubuulire bino we biribeererawo n’akabonero ak’okujja [“ak’okubeerawo,” NW] kwo n’ak’emirembe gino okuggwaawo?” (Matayo 24:3) Mu kubaddamu, Yesu yagamba nti Yakuwa Katonda yekka y’amanyi ekiseera kyennyini eky’enkomerero y’embeera zino ez’ebintu. (Matayo 24:36) Ate era, Yesu yabategeeza ebintu ebyandibaddewo ku nsi ng’Obwakabaka tebunnaleetera bantu mirembe n’obukuumi. Ebyo bye yalagula, weebiri kaakano!
3 Nga tetunnaba kwekenneenya bukakafu obulaga nti tuli mu ‘nnaku ez’amafundikira ng’embeera zino ez’ebintu,’ ka tusooke twekenneenye mu bimpimpi olutalo olwaliwo abantu lwe bataalaba. Olutalo olwo lwali mu ggulu, era ebyavaamu bitukwatako ffenna.
OLUTALO MU GGULU
4Essuula evuddeko mu katabo kano eraze nti Yesu Kristo yatandika okufuga nga Kabaka mu ggulu mu 1914. (Danyeri 7:13, 14) Amangu ddala nga yaakafuuka Kabaka, alina kye yakolawo. Baibuli egamba: “Ne waba olutalo mu ggulu: Mikaeri [erinnya lya Yesu eddala] ne bamalayika be nga batabaala okulwana n’ogusota [Setaani Omulyolyomi]; ogusota ne gulwana ne bamalayika baagwo.”* Setaani ne bamalayika be ababi, oba badayimooni, baagobebwa mu ggulu era ne basuulibwa ku nsi. Bamalayika ba Katonda abeesigwa baasanyuka nnyo Setaani ne badayimooni bwe baagobebwa mu ggulu. Ku luuyi olulala, abantu bo tebandifunye ssanyu ng’eryo. Mu kifo ky’ekyo, Baibuli yalagula nti: “Zisanze ensi…kubanga Omulyolyomi asse gye muli ng’alina obusungu bungi, ng’amanyi ng’alina akaseera katono.”—Okubikkulirwa 12:7, 9, 12.
5 Weetegereze ebyandivudde mu lutalo olwo olwaliwo mu ggulu. Olw’obusungu obungi, Setaani yandireetedde abantu ebizibu eby’amaanyi. Nga bw’ojja okuyiga, kaakano tuli mu biseera ebizibu ennyo. Naye bijja kumala “akaseera katono.” Ne Setaani kennyini ekyo akimanyi. Akaseera ako Baibuli ekayita ‘ennaku ez’oluvannyuma.’ (2 Timoseewo 3:1) Nga tuli basanyufu nnyo okukimanya nti mu kiseera ekitali kya wala Katonda ajja kuggyawo obubi bwonna Omulyolyomi bw’aleese ku nsi! Ka twekenneenye ebimu ku bintu ebyayogerwako mu Baibuli ebiriwo mu kiseera kino. Ebintu ebyo biraga nti tuli mu nnaku ez’oluvannyuma era nti mangu ddala Obwakabaka bwa Katonda bujja kuleeta emikisa egy’olubeerera eri abo abaagala Yakuwa. Okusooka, ka twekenneenye ebintu bina ebiri mu kabonero Yesu ke yagamba nti kandirambye ennaku ze tulimu.
EBINTU EBYANDIBADDEWO MU NNAKU EZ’OLUVANNYUMA
6“Eggwanga liritabaala eggwanga ne kabaka alitabaala kabaka.” (Matayo 24:7) Abantu bukadde na bukadde battiddwa mu kyasa ekiyise. Munnabyafaayo omu Omungereza yagamba: “Ekyasa ekya 20 kye kikyasinze okubaamu okuyiwa omusaayi mu byafaayo byonna… . Kibadde kyasa omubadde entalo ezitatadde, era ng’ekiseera kibadde kitono nnyo lwe watabaddewo ntalo.” Alipoota okuva mu Worldwatch Institute (Ekitongole Ekyekenneenya Ebiriwo mu Nsi) egamba: “Abantu abakoseddwa entalo mu kyasa [ekya 20] bakubisaamu emirundi esatu abo abaakosebwa entalo zonna ezaaliwo okuva mu kyasa ekyasooka AD okutuuka mu mwaka gwa 1899.” Abantu abasukka mu bukadde 100 bafiiridde mu ntalo ezibaddewo okuva mu 1914. Wadde nga tumanyi obulumi obubaawo nga tufiiriddwa omwagalwa omu mu lutalo, tetuyinza kuteebereza nnyiike obukadde n’obukadde bw’abantu gye balina olw’okufiirwa abaagalwa baabwe mu ntalo.
7“Walibaawo enjala.” (Matayo 24:7) Abanoonyereza bakizudde nti emmere yeeyongedde obungi mu myaka 30 egiyise. Wadde kiri kityo, enjala yeeyongedde olw’okuba abantu bangi tebalina ssente zimala okugula emmere oba ettaka kwe bayinza okulimira. Mu nsi ezikyakula, abantu abasukka mu kawumbi baavu lunkupe. Abasinga obungi ku bantu abo balumwa enjala ey’amaanyi. Ekitongole ky’Eby’Obulamu kiteebereza nti endya embi y’eviirako abaana abasukka mu bukadde obutaano okufa buli mwaka.
8 “Walibaawo n’ebikankano ebinene [musisi].” (Lukka 21:11) Ekitongole eky’omu Amerika ekyekenneenya enkula y’ensi (Geological Survey), kigamba nti okuva mu 1990 wabaddewo musisi wa mirundi 17 buli mwaka ng’asobola okwonoona ebizimbe n’okwasa ettaka. Okutwalira awamu, buli mwaka wabaddewo musisi asobola okusaanyaawo ebizimbe. Ate ensonda endala zigamba: “Musisi asse abantu mitwalo na mitwalo mu myaka 100 egiyise era okukulaakulana mu bya tekinologiya kuyambye kitono nnyo mu kukendeeza ku muwendo gw’abantu abafa.”
9“Walibaawo…kawumpuli.” (Lukka 21:11) Wadde nga wabaddewo okukulaakulana mu by’ekisawo, endwadde ezaaliwo edda n’ezizze mu biseera bino zikyeyongera okubonyaabonya abantu. Alipoota emu egamba nti endwadde za bika 20 ezimanyiddwa ennyo nga mu zino mwe muli akafuba, omusujja gw’ensiri, ne kolera—zeeyongedde obungi mu myaka egyakayita, era waliwo endwadde ezimu ezikyali enzibu okuvumulwa. Mu butuufu, endwadde empya nga 30 zibaluseewo. Ezimu teziriiko ddagala liyinza kuzivumula era nga zitta.
ABANTU B’OMU NNAKU EZ’OLUVANNYUMA
10 Ng’oggyeko okwogera ku bintu ebyandibaddewo mu nsi, era Baibuli yalagula nti empisa z’abantu zandikyuse mu nnaku ez’oluvannyuma. Omutume Pawulo yannyonnyola engeri abantu gye bandibadde beeyisaamu. Tusoma bwe tuti mu 2 Timoseewo 3:1-5: “Mu nnaku ez’oluvannyuma, ebiro eby’okulaba ennaku birijja.” Mu bimpimpi, Pawulo yagamba nti abantu bandibadde
- beeyagala bokka
- baagala ebintu
- tebagondera bazadde
- tebaagala bulungi
- tebaagala ba luganda
- tebeegendereza
- bakambwe
- baagala essanyu okusinga Katonda
- nga balina ekifaananyi ky’okutya Katonda, naye nga beegaana amaanyi gaakwo
11 Abantu beeyisa bwe batyo mu kitundu gy’obeera? Mazima ddala bwe kityo bwe kiri. Okwetooloola ensi waliwo abantu abeeyisa mu ngeri eyo. Kino kiraga nti Katonda anaatera okubaako ky’akolawo, kubanga Baibuli egamba: “Ababi ne bwe bameruka ng’omuddo, nga ne bye bakola bibagendera bulungi, naye ku nkomerero bazikirira.”—Zabbuli 92:7, Baibuli y’Oluganda eya 2003.
EBINTU EBIRUNGI EBYANDIBADDEWO!
12 Mazima ddala ennaku ez’oluvannyuma zijjudde ebizibu nga Baibuli bwe yalagula. Kyokka, mu nsi eno ejjudde ebizibu, waliwo ebintu ebirungi mu basinza ba Yakuwa.
13 Ekitabo kya Baibuli ekya Danyeri ky’alagula nti: “Okumanya kulyeyongera.” Okumanya okwo kwandyeyongedde ddi? Mu ‘kiseera eky’enkomerero.’ (Danyeri 12:4) Okusingira ddala, okuva mu 1914 Yakuwa ayambye abo abaagala okumuweereza okweyongera okumanya Baibuli. Basobodde okutegeera amazima agakwata ku linnya lya Katonda n’ebigendererwa bye, ssaddaaka ya Yesu Kristo, embeera y’abafu, n’okuzuukira. Ate era abasinza ba Yakuwa bayize okutambuza obulamu bwabwe mu ngeri ebaganyula era ereetera Katonda okutenderezebwa. Era basobodde okutegeera obulungi ekigendererwa ky’Obwakabaka bwa Katonda n’engeri gye bunaatereezaamu ebintu ku nsi. Kiki kye bakozeewo bwe bafunye okumanya okwo? Ekibuuzo ekyo kitutuusa ku bunnabbi obulala obutuukirizibwa mu nnaku zino ez’oluvannyuma.
14 Mu bunnabbi bwe obukwata ku ‘mafundikira g’embeera zino ez’ebintu,’ Yesu Kristo yagamba: “Enjiri eno ey’obwakabaka eribuulirwa mu nsi zonna.” (Matayo 24:3, 14) Okwetooloola ensi, amawulire amalungi agakwata ku Bwakabaka, kwe kugamba, Obwakabaka obwo kye buli, kye bunaakola, n’engeri gye tuyinza okufunamu emikisa gyabwo—gabuulirwa mu nsi ezisukka mu 230 era mu nnimi ezisukka mu 400. Obukadde n’obukadde bw’Abajulirwa ba Yakuwa babuulira n’obunyiikivu amawulire amalungi ag’Obwakabaka. Abajulirwa bano bava “mu buli ggwanga n’ebika n’abantu n’ennimi.” (Okubikkulirwa 7:9) Abajulirwa bayigiriza obukadde n’obukadde bw’abantu Baibuli, nga kino bakikola ku bwereere. Ng’obunnabbi obwo butuukiriziddwa mu ngeri eyeewuunyisa naddala okuva Yesu bwe yagamba nti Abakristaayo ab’amazima ‘bandikyayiddwa’!—Lukka 21:17.
ONOOKOLA KI?
15 Okuva bwe kiri nti obunnabbi bwa Baibuli bungi butuukirizibwa leero, tokikkiriza nti tuli mu nnaku ez’oluvannyuma? Amawulire amalungi bwe ganaamala okubuulirwa nga Yakuwa bw’ayagala, awo “enkomerero” ejja kujja. (Matayo 24:14) “Enkomerero” etegeeza ekiseera Katonda lw’ajja okuggyawo obubi ku nsi. Ajja kukozesa Yesu ne bamalayika ab’amaanyi okuzikiriza abo bonna abamuziyiza. (2 Abasessaloniika 1:6-9) Setaani ne badayimooni be bajja kuba tebakyabuzaabuza bantu. Oluvannyuma, Obwakabaka bwa Katonda bujja kusobozesa abo bonna abagondera obufuzi bwabwo okufuna emikisa.—Okubikkulirwa 20:1-3; 21:3-5.
16 Okuva enkomerero y’enteekateeka ya Setaani bw’esembedde, tusaanidde okwebuuza, ‘Nnandibadde nkola ki kati’? Ky’amagezi okweyongera okuyiga ebikwata ku Yakuwa n’ebyo by’atwetaagisa. (Yokaana 17:3) Nyiikira okwesomesa Baibuli. Gifuule mpisa yo obutayosa kukuŋŋaananga wamu nabo abaagala okukola Yakuwa by’ayagala. (Abaebbulaniya 10:24, 25) Fuba okuyiga ebyo byonna Yakuwa Katonda by’ayigiriza abantu mu nsi yonna, era okole enkyukakyuka ezeetaagisa mu bulamu bwo osobole okusiimibwa Katonda.—Yakobo 4:8.
17 Yesu yalagula nti abantu bangi tebandifuddeyo ku bujulizi obulaga nti tuli mu nnaku ez’oluvannyuma. Okuzikirizibwa kw’ababi kujja kubaawo nga tebakusuubira. Okufaananako omubbi ajja ekiro, kujja kutuuka ku bangi nga tebakwetegekedde. (1 Abasessaloniika 5:2) Yesu yalabula: “Ng’ennaku za Nuuwa bwe zaali, bwe kutyo bwe kuliba okujja kw’Omwana w’omuntu. Kuba nga bwe baali ku nnaku ezo ezaasooka amataba nga balya nga banywa, nga bawasa nga bawayiza, okutuuka ku lunaku Nuuwa lwe yayingira mu lyato, ne batamanya okutuusa amataba lwe gajja, ne gabatwala bonna; bwe kutyo bwe kuliba okujja kw’Omwana w’omuntu.”—Matayo 24:37-39.
18 N’olwekyo, Yesu yagamba abagoberezi be nti: “Mwekuumenga emitima gyammwe gireme okuzitoowererwanga olw’obuluvu n’okutamiiranga n’okweraliikiriranga eby’obulamu buno, era olunaku luli luleme okubatuukako ng’ekyambika; kubanga bwe lutyo bwe lulituuka ku bonna abali ku nsi yonna. Naye mutunulenga mu biro byonna musabenga musobole okudduka ebyo byonna ebigenda okubaawo n’okuyimirira [nga musiimibwa] mu maaso g’Omwana w’Omuntu.” (Lukka 21:34-36) Kiba kya magezi okugoberera okulabula kwa Yesu okwo. Lwaki? Kubanga abo abasiimibwa Yakuwa Katonda ‘n’Omwana w’omuntu,’ Yesu Kristo, balina essuubi ery’okuwonawo ng’enteekateeka ya Setaani ezikirizibwa era babeerewo emirembe gyonna mu nsi empya eneetera okutuuka!—Yokaana 3:16; 2 Peetero 3:13.
BAIBULI KY’EYIGIRIZA
- Entalo, enjala, musisi, ne kawumpuli biraga nti zino nnaku za nkomerero.—Matayo 24:7; Lukka 21:11.
- Mu nnaku ez’oluvannyuma, bangi beeyagala bokka, baagala bintu, n’eby’amasanyu naye tebaagala Katonda.—2 Timoseewo 3:1-5.
- Mu nnaku zino ez’oluvannyuma, amawulire amalungi ag’Obwakabaka gabuulirwa mu nsi yonna.—Matayo 24:14.
* Okumanya ebisingawo ebiraga nti Mikaeri lye linnya lya Yesu Kristo eddala, laba Ebyongerezeddwako.
Ebibuuzo
1. Kiki ekiyinza okutuyamba okumanya ebikwata ku biseera eby’omu maaso?
2, 3. Kibuuzo ki abayigirizwa kye baabuuza Yesu, era yabaddamu atya?
4, 5. (a) Kiki ekyaliwo mu ggulu amangu ddala nga Yesu yaakafuulibwa Kabaka? (b) Okusinziira ku Okubikkulirwa 12:12, biki ebyandivudde mu lutalo olwaliwo mu ggulu?
6, 7. Ebigambo bya Yesu ebikwata ku ntalo n’enjala bituukiriziddwa bitya leero?
8, 9. Kiki ekiraga nti obunnabbi bwa Yesu obukwata ku musisi ne kawumpuli butuukiridde?
10. Nneeyisa ya ngeri ki eyalagulwako mu 2 Timoseewo 3:1-5 gy’olaba mu bantu leero?
11. Zabbuli 92:7 lulaga lutya ekyo ekinaatuuka ku babi?
12, 13. Mu ngeri ki “okumanya” gye kweyongedde mu ‘kiseera kino eky’enkomerero’?
14. Omulimu gw’okubuulira Obwakabaka gutuuse wa leero, era baani abagwenyigiddemu?
15. (a) Okkiriza nti tuli mu nnaku ez’oluvannyuma, era lwaki oddamu bw’otyo? (b) “Enkomerero” bw’enejja, kiki ekinaatuuka ku abo abawakanya Yakuwa, n’abo abagondera obufuzi bw’Obwakabaka bwe?
16. Kiki eky’amagezi kye wandibadde okola?
17. Lwaki okuzikiriza kw’ababi kujja kujja ng’abantu bangi tebakusuubira?
18. Kulabula ki Yesu kwe yawa kwe tusaanidde okugoberera?


c: text/html

text:
OMUKUNGU mu ofiisi y’omu-baka wa pulezidenti atwala munisipaali y’e Makindye, ayimirizza ebikwekweto ebikwata aba bodaboda abatalina densite z’ebibiina eby’enjawulo kubanga bireeseewo okulwanagana.
Ali Tabu yagambye nti mu kiseera kino tewali kibiina kigatta ba bodaboda bonna mu Kampala nga buli muvuzi wa ddembe okubeera mmemba mu kibiina ky’ayagala ate tewali kibiina kikkirizibwa kukwata bavuzi n’okubowa pikipiki zaabwe.
Akulira ebikwekweto ku poliisi y’e Kabalagala, Benard Mugerwa yalabudde aba bodaboda okwegendereza abantu be batwala n’okwewala ebitundu bye batamanyi okutaasa obulamu bwabwe. obutakubwa butayimbwa.

robotstxt: allowed

filter: keep


text:
Bya Shamim Nakisanze
Abatuze mu munisipaali y’e Makindye bafungizza okulwanyisa obumenyi bw’amateeka mu kitundu kyabwe.
Abantu bano okuva mu bitundu okuli; Kibuli, Kansanga, Katwe, Wabigalo, Nsambya, Lukuli, Makindye, Buziga, Gaba ne Salaama basitukiddemu batandise okutendekebwa abapolisi engeri y’okulwanyisa obumenyi bw’amateeka nga ku buli kyalo mwavuddemu abantu 10 ne batendekebwa ku kisaawe ky’e Kabalagala-Kikubamutwe ng’okubangulwa kuno kwakulembeddwaamu Dawudi Jumba.
Abatuuze baatendekeddwa okuva ku Mmande nga kuwomeddwaamu omutwe RCC w’e Makindye, Hussein Kyeyune Lukyamuzi ng’ayambibwako DPC w’e Katwe, poliisi y’e Kabalagala n’aba LC.
Okutendekebwa kuno kwakumala omwezi gumu ng’oluvannyuma, abayise baakuweebwa ebbaluwa n’ebyambalo batandike okuyambangako ku poliisi mu kukuuma obutebenkevu mu Makindye.


text:
Bya KIZITO MUSOKE
ABAFUMBO abamaze emyaka 33 nga bali wamu batabuse omukyala ne bamugobera mu muzigo emmanju nga kati mw’abeera. Omusajja alumiriza omukazi nti mu muzigo gy’ali nti amujooga ng’aleeta abasajja mu muzigo, oguliraanye ekisenge ye omusajja mw’asula ku nju ennene. Omukazi naye agamba nti si waakukkiriza kugobaganyizibwa bwatyo kuva mu bintu naye bye yalinamu omukono.
Bino biri Kabalagala, Teddy Nankya (60) ne David Walugembe (70) omukwano gwabwe bwe gufuuse omususa oluvannyuma lw’emyaka 33 nga kati bayising’anya nga baabigwo. Ku nju y’emu kwe basula.
TEDDY NANKYA (Omukyala)
Twafumbiriganwa ne Walugembe mu 1980 nga yanzigya mu bakadde bange e Namuwongo oluvannyuma lw’okwanjula. Twasooka kubeera Mbuya, gye twava okujja wano e Kabalagala era nga mu bufumbo buno Mukama atuweereddemu abaana bataano.
Baze namusanga talina ky’alina, era ssente ezaazimba enju nze nazireetanga okuva ewaffe, ate endala nga nzeewola, tusobole okukola. Twagenda twezimba mpola era mu kiseera kino tulina ennyumba z’amaduuka n’ez’abapangisa.
Abaana bwe baakulamu omwami yagaana okubasasulira fiizi, namala kugenda mu kkooti n’akikola wabula era yalwa ddaaki n’agaanira ddala era bwe batyo ne bava mu ssomero. Abaana baatandika emize omuli okuyingira amatumbibudde n’okusomba obuwala mu nju ya kitaabwe. Ng’omuzadde natandika okubagambako, kyokka omwami nga bino byonna abiwakanya nti nve ku baana, kuba baali bakuze.
Mu lutalo lw’okutereeza abaana, omwami yasalawo okumpawaabira ku poliisi y’e Kabalagala ne banzigulako ogw’okubonyaabonya abaana. Bansiba emirundi musanvu ku poliisi nga banneeyimirira. Kyokka emisango gyonna poliisi teyagyongerangayo. Emirundi gye bansibye emisango gyange gibadde giteekebwa ku fayiro SD/33/27/3/2011, SD/59/20/10/2012, SD/42/1/2010, SD/93/14/5/12, SD/22/28/10/12, SD/59/20/10/12.
Angoba mu nju ennene
Lumu nali nnaakayimbulwa mu kkomera mu 2010 ng’enda okukomawo ng’ebintu byange byonna eby’omu nju babikanyuze ebweru. Nayagala okudda mu maka omwami n’annwanisa okukkakkana ng’anfumise ekiso. Naddukira w’omu ku balamu bange eyambudaabuda okumala emyezi munaana. Baze yagenda mu maaso n’okuntulugunya ng’anvuma n’okunkubira mu lujjudde kwe kusalawo okumuloopa ku poliisi ya CPS. Eno bantegeeza nti ensonga ezaffe za maka nti nzitwale ku L.C bazigonjoole.
Balamu bange nga bali wamu ne baze baddamu okunnumba ewa mulamu wange ne bandagira nawo nveewo. Naddukira mu kkooti y’e Makindye era omulamuzi Namagembe bwe yali asala omusango yalagira nti engeri gye saali wa mpeta, bampeeko omuzigo gumu ogw’abapangisa n’ogw’edduuka mwe nali nkolera. Ne ku muzigo bannumba ne bang’amba nzire ewaffe, njagala tugabane ku mizigo kuba twagikola ffembi.
Ebyo by’agamba nti ndeeta abasajja mu muzigo alimba kuba ayagala nveewo wano kye siyinza kukola kuba ndi wange.
DAVID WALUGEMBE
Mu 1985 nafuna obuzibu bwe nakubwa amasasi mu magulu. Nalwala era ne njavuwala. Olwokuba nali sikyesobola, bakyala bange baatandika okumpisaamu amaaso.
Mukyala wange ansibisa
Mu 1986, mukyala wange yatandika okuleeta amateeka mu maka nga tagambwako era ekyaddirira ng’agamba nti mbatulugunya n’abaana be. Ebyatandika empola, byaggwa omukyala ansibisizza e Luzira okumala emyaka ebiri.
Bwe navaayo abantu bampa amagezi okumuleka, wabula mmutunuulire butunuulizi. Wadde twali tubeera mu nju emu, kyokka nga nze ndaba mulabe okusinziira ku kye yali antuusizzaako. Ggwe ssebo obeera muntu wa kika ki, eyeesiga omukyala akusibisizza e Luzira okumala emyaka?
Emabegako nali ng’enze okubanja omupangisa waffe kyokka mu kifo ky’okunsasula, yadda ku nze ng’akuba, mbu mmuviire ku mupangisa we. Olwo beegasse n’omupangisa ne bantegeeza nga bwe sijja kubasobola. Omupangisa namuwawaabira ku poliisi y’e Kabalagala era ne bamuggalira, omukyala n’amuggyayo.
Bansibako ebisangosango ne bantwala mu kkooti, omulamuzi wa kkooti e Makindye bwe yali asala omusango yalagira omukyala anviire, kuba twali tujja kutting’ana. Yang’amba nti mmuwe omuzigo gumu ogw’abapangisa n’ogwo okwali edduuka.
Ebbanga lyayitawo ttono ne nfuna bbaluwa empita mu kkooti enkulu era olwatuukayo nga bang’amba nti mbadde sirabirira mwana wadde nabalaga lisiiti, omulamuzi yagaana era ne bansindika e Luzira okuvaayo namala kusasula obukadde butaano.
Embeera mu kiseera kino
Omuzigo gwe namuwa gwali gwakupangisa naye yasalawo ye y’aba agubeeramu era w’asinziira okukola effujjo. Mukazi wange okumanya ajooga wano mu muzigo we yadda, abasajja abaleeta kyere nga ndaba. Ejjoogo ly’omukazi ono lisusse, era y’ensonga lwaki namutamwa.


text:
Bya Anthony Ssempereza ne Moses Nsubuga
MAYA kimu ku bibuga ebikula emisana n’ekiro olw’abagagga abatandise okusenga mu kitundu kino olwa bbeeyi y’ettaka okuba wansi.
Ekibuga kino kisangibwa kiromiita 20 zokka okuva e Kampala. Kyetondese ku kasozi akagulumivu obulungi kyokka nga si kawanvu nnyo bw’okageraageranya n’akakaddiridde ak’e Nsangi.
Edda abavubuka abavuzi b’obugaali maanyigakifuba nga bwe baba bayita ku kasozi kano tebavaako era olw’okukanyoomanga, baagunjaawo n’enyogera egamba nti, ‘Olaba tulinnya Nsangi, naye Maya?’ Enjogera eno era baagizza ne ku bintu ebizibu bye baakolanga.
Ebyafaayo bya Maya
Ebimu ku byafaayo bya Maya, byekuusa ku mugga Namaya ogwajjulanga amazzi ne gubooga. Omugga guno edda gwajjuzanga ekitundu ky’e Kiwonvu eky’ekyalo ne kibooga era kiwanuuzibwa nti erinnya Maya lyava ku mugga guno, kyokka kati gugenda gukalira.
Ennyumba y’omusuubuzi w’omu kibuga, Vincent Kiwanuka ezimbiddwa e Maya.
Alimu Kyavu ne Kigagga
Maya alimu ebitundu bibiri. Okusinziira ku ssentebe, George Kiryowa mulimu ekitundu okuli abaavu n’abagagga. Eky’abaavu kiyitibwa Busembe era abaayo beenyigidde mu bulimi. Ekisinze okubaavuwaza, tebalina masannyalaze kyokka n’emmere gye balima esinga bagyeriira, batundako ntono ddala. Kyokka abamu ku bo ennaku zino batandise okulunda enkoko.
Emmere ku kyalo kino ya kkekwa anti kizibu okusanga olusuku olugudde akaleka, wadde omusiri gwa muwogo oba lumonde!
Abatuuze emmere bagula ngule, wadde balina ettaka kwe balimira, erisinga lya lunnyo.
Olw’obwavu obukudde ejjembe, abantu abasinga baddukidde mu birombe by’amayinja agasimwa ku kyalo kino basobole okufuna ekigulira Magala eddiba era abakyala n’abaami basiiba mu birombe nga baasa mayinja.
Ku luuyi lw’ekyalo kino, abasinga balimi ba mmwaanyi, nnyaanya ne nnakati.
Bbeeyi ya poloti n’ennyumba
Ku kyalo kuliko ennyumba ezipangisibwa kyokka si za buseere. Ziri wakati wa 20,000/- ne 30,000/-.
Ekirombe ky’amayinja Bannamaya gye bayiiyiza.
Abasuubula ettaka baguzeeko ettaka ne poloti kyokka si za ttunzi nnyo nga ku ludda olulala. Poloti 50 -100, yalinga ku mitwalo 50 (500,000/-) kati egula obukadde 2 - 3 ate ey’ekyapa ya bukadde 4-5.
Mu Kigagga
Ben Ssentale, ssentebe w’oludda lw’ekyalo okuli amasannyalaze ekiyitibwa Mpiringisa Zooni e busukkakkubo agamba nti, ekitundu kino olw’okuba kyo kyafuna amasannyalaze, kikulira ku misindeera abagagga n’abasuubuzi b’omu kibuga bangi abalumbye ekibuga kino.
Ennyumba z’obupangisa ziri ku 30,000/- ne 50,000/- kubanga zikyali mpya ate mulimu amasannyalaze. Ate poloti 50/100 ziri ku bukadde 5 - 7. Ssentale agamba balina ekizibu ky’amazzi kuba gali ku buseere olw’abantu okutya okusala ekkubo lya kkoolaasi okukima amazzi olwa mmotoka eziwenyuka obuweewo.


text:
Mu bifaananyi, Abatuuze b’e Nakaseke nga bayiiya ssente mu kabuga kaabwe. Ate ku ddyo, Kalina ya Kkangaawo eyakubwa bbomu mu lutalo teddaabirizibwanga.
Bya Frederick Kiwanuka
BW’OYOGERA ku Nakaseke, oli asooka kujjukira ntalo ezaakosa ennyo ekitundu ekyo mu myaka gya 1980 ezaataagulataagula ekitundu n’okufiiramu abantu abangi ddala.
Wadde giweze emyaka 27 bukya olutalo luggwa, akabuga k’e Nakaseke tekaggwangamu nkovu za lutalo. Ne ku ssaawa ya leero okyasangayo ebizimbe by’abantu ssekinnoomu n’ebya gavumenti ebyakubibwa ebikompola ne zibbomu nga na kati tebiddangawo.
Ebimu ku bizimbe ebyakubwa mu lutalo kuliko kuliko; eddwaaliro ekkulu ery’e Nakaseke ne kalina ya Kangaawo, Gideon Kisitu byombi ebisangibwa mu kibuga wakati.
ENTANDIKWA
Nakaseke nga mwe musangibwa embuga y’essaza ly’e Nakaseke okufaananako obubuga obulala mu kitundu kino, kaatandiikiriza mpola mu biseera bya gavumenti y’e Mengo.
Olw’embuga y’eggombolola eyateekebwa mu kitundu, abantu baatandika okusengamu n’okuzimbamu amaduuka. Mu myaka gya 1960 nga giggwaako, gavumenti yazimbayo eddwaaliro eddene eryayongera okusikiriza abantu okweyiwa e Nakaseke.
OLUTALO
Olutalo olwatandikira mu kitundu kino mu myaka gya 1980 lwazza akabuga kano emabega so nga kyali kitandise okutinta. Ebizimbe bingi ebyali bimeruseewo nga n’ebimu byali bya kalina byakubwa ebikompola ne bisigala ku ttaka. Eddwaaliro mu kiseera ekyo eryalina buli kimu, lyasigala kiwowongole oluvannyuma lw’abayeekera okulyefuga okumala akaseera nga na kati terifunanga kuddaabirizibwa kwa maanyi.
Enkumi n’enkumi z’abatuuze abataasobola kudduka kibambulirabattibwa ate abalala ne bafa enjala n’endwadde ezitali zimu.
NAKASEKE ADDAMU
Olutalo nga luwedde, abantu bazze bakomawo okuva gye baddukira nga kw’otadde n’abalala abapya abavudde mu bitundu ebirala. W’osomera bino, Nakaseke ali ku ddaala lya Town Council.
Mu basinze okukulaakulanya ekitundu kuliko; Alooni Mwagalwa ng’ono azimbyemu essomero lya siniya erisinga obunene mu disitulikiti y’e Nakaseke. Abalala mulimu omusuubuzi Kiddawalime nnyini dduuka erisinga obunene mu kitundu.
Ebikolebwa mu Nakaseke
Abatuuze b’e Nakaseke abasinga balimi. Basinga kulima matooke, kasooli, emmwaanyi, wootameroni n’ebirime ebirala omuva ssente.
Eriyo n’abasuubuzi abatonotono.
Eby’okwerinda
Eriyo poliisi ekolaganira awamu n’abakiise ku LC mu kitundu okukuuma obutebenkevu.
Ebyenjigiriza
Amasomero mangi gameruseewo naddala ag’obwannannyini omuli aga siniya ne pulayimale.
EBIZIBU BYAYO
1 Kasasiro; ono y’asinga okubobbya abakulembeze b’akabuga kano kubanga tannafunibwa kifo kituufu gy’asuulibwa.
2 Kuno kw’ossa abavubuka abeesombaokuva mu byalo ne bajja okulera engalo mu kabuga kano ekimerusizzaawo obumennyi bw’amateeka.
3 Enguudo ezituuka mu kibuga Nakaseke zikyali mbi naddala oluva e Wobulenzi okudda e Kapeeka. Era abakulembeze bawanjagira gavumenti erukube koolaasi.
4 Nakaseke akyabulamu obukolero obutonotono gamba nga obuuma obusunsula emmwanyi, obusa kasooli n’omuceere engeri abatuuze gye bali abalimi.
Ebyobulamu
Wadde eddwaaliro ly’e Nakaseke liri kinnya na mpindi, abatuuze bagamba nti teribaamu ddagala na basawo abamala ebiseera ebisinga. Wano we basinzidde ne bawanjagira gavumenti eddwaaliro liddaabirizibwe, liweebwe eddagala erimala era lifunirwe ne ambyulensi etambuza abalwadde.


text:
Bya VIVIEN NAKITENDE
EMPAKA za 'Friends Cup' ziggweeredde mu katemba omukwasi wa ggoolo bwe yeekandazze n’afuluma ekisaawe olw’okumukuba ggoolo ez’okumukumu ng’agamba nti takyabitegeera!
Bino byabadde mu mupiira ogw'akamalirizo mu mpaka za 'Friends Cup' eyayindidde mu kisaawe Wankulukuku nga ttiimu ya Vigor ettunka ne Kabaawo F.C bwe baazannye ez’akamalirizo.
Ggoolo ya Vigor yateebeddwa omuzannyi Issa Matovu mu kitundu ekisooka era kyawedde aba Kabaawo F.C banjala ngalo.
Mu kitundu ekyookubiri ttiimu ya Kabaawo yaggyeyo n'agomu buto n'ekomera Vigor ggoolo ez’okumukumu olwo abazannyi ne beefuulira omukwasi wa ggoolo Mike Ssekubomba nti y'abatunze.
Bakira bamuvuma n'okumulangira ggoolo okugiteekamu amalala n'obukolomooni ekyabaviiriddeko okuteebwa ez'okumukumu.
Ssekubomba kino kyamunyiizizza n'ava mu mu ggoolo n’abagamba bafuniremu omulala atalina malala.
Omupiira bwe gwaggweeredde nga Kabaawo ewuttudde Vigor ku ggoolo 4-1 ezaateebeddwa abazannyi Vicent Kyalema eyateebyeko 2 ne Martin Lowanda naye eyateebye 2 bw'etyo Kabaawo F.C n'esitukira mu kikopo ne kimeeme w’embuzi.
Wabula wadde nga baatutte ekikopo naye yalondeddwa nga ttiimu eyasinze okusiiwuuka empisa mu mpaka zino olw’abazannyi baayo okuwemula saako okulwana.


text:
Essuula 1
1 Adamu, Seezi, Enosi;
2 Kenani, Makalaleri, Yaledi;
3 Enoki, Mesuseera, Lameka;
4 Nuuwa, Seemu, Kaamu, ne Yafeesi.
5 Batabani ba Yafeesi; Gomeri, ne Magogi, ne Madayi, ne Yavani, ne Tubali, ne Meseki, ne Tirasi.
6 Ne batabani ba Gomeri; Asukenaazi, ne Difasi, ne Togaluma.
7 Ne batabani ba Yavani; Erisa, ne Talusiisi, Kittimu, ne Lodanimu.
8 Batabani ba Kaamu; Kuusi, ne Mizulayimu, Puti, ne Kanani.
9 Ne batabani ba Kuusi; Seeba, ne Kavira, ne Sabuta, ne Laama, ne Sabuteka. Ne batabani ba Laama; Seeba, ne Dedani.
10 Kuusi n'azaala Nimuloodi: n'atanula okuba ow'amaanyi mu nsi.
11 Mizulayimu n'azaala Ludimu, ne Anamimu, ne Lekabimu, ne Nafutukimu,
12 ne Pasulusimu, ne Kasulukimu Abafirisuuti gye baava, ne Kafutolimu.
13 Kanani n'azaala Sidoni omubereberye we, ne Keesi;
14 n'Omuyebusi n'Omwamoli n'Omugirugaasi;
15 n'Omukiivi n'Omwaluki n'Omusiini;
16 n'Omwaluvadi n'Omuzemali n'Omukamasi.
17 Batabani ba Seemu: Eramu; ne Asuli, ne Alupakusaadi, ne Luddi, ne Alamu, ne Uzi, ne Kuuli, ne Geseri, ne Meseki.
18 Alupakusaadi n'azaala Seera, Seera n'azaala Eberi.
19 Eberi n'azaalirwa abaana babiri ab'obulenzi: erinnya ly'omu Peregi; kubanga mu nnaku ze ensi mwe yagabanirwa; n'erinnya lya muganda we Yokutaani,
20 Yokutaani n'azaala Alumodaadi, ne Serefu, ne Kazalumavesi, ne Yera;
21 ne Kadolaamu, ne Uzali, ne Dikula;
22 ne Ebali, ne Abimayeeri, ne Seeba;
23 ne Ofiri, ne Kavira, ne Yobabu. Abo bonna baali batabani ba Yokutaani,
24 Seemu, Alupakusaadi, Seera;
25 Eberi, Peregi, Lewu;
26 Serugi, Nakoli, Teera;
27 Ibulaamu ye Ibulayimu.
28 Batabani ba Ibulayimu; Isaaka ne Isimaeri.
29 Okwo kwe kuzaalibwa kwabwe: omubereberye wa Isimaeri, Nebayoosi; awo Kedali, ne Adubeeri, ne Mibusamu,
30 Misuma, ne Duma, Massa; Kadadi, ne Tema,
31 Yetuli, Nafisi, ne Kedema. Abo be baana ba Isimaeri.
32 Ne batabani ba Ketula, omuzaana wa Ibulayinfu; oyo n'azaala Zimulaani, ne Yokusaani, ne Medani, ne Midiyaani, ne Isubaki, ne Suwa. Ne batabani ba Yokusaani; Seeba, ne Dedani.
33 Ne batabani ba Midiyaani; Efa, ne Eferi, ne Kanoki, ne Abida, ne Erudaa. Abo bonna baali batabani ba Ketula.
34 Ibulayimu n'azaala Isaaka. Batabani ba Isaaka;. Esawu ne Isiraeri.
35 Batabani ba Esawu; Erifaazi, Leweri; ne Yewusi, ne Yalamu, ne Koola.
36 Batabani ba Erifaazi; Temani, ne Omali, Zeefi, ne Gatamu, Kenazi, ne Timuna, ne Amaleki.
37 Batabani ba Leweri; Nakasi, Zeera, Samma, ne Mizza.
38 Ne batabani ba Seyiri; Lotani, ne Sobali, ne Zibyoni, ne Ana, ne Disoni, ne Ezeri, ne Disani.
39 Ne batabani ba Lotani; Koli ne Komamu: ne Timuna yali mwannyina Lotani.
40 Batabani ba Sobali; Aliyani ne Manakasi ne Ebali, Seefi ne Onamu. Ne ba,abani ba Zibyoni; Aya ne Ana.
41 Batabani ba Ana; Disoni. Ne batabani ba Disoni; Kamulani ne Esubani ne Isulani ne Kerani,
42 Batabani ba Ezeri; Birukani ne Zaavaai, Yaakani. Batabani ba Disani; Uzi ne Alani.
43 Kale abo be bakabaka abaafuga mu nsi ya Edomu, kabaka yenna nga tannafuga baana ba Isiraeri: Bera mutabani wa Byoli; n'eritmya ly'e kibuga kye lyali Dinukaba.
44 Bera bwe yafa, Yobabu mutabani wa Zeera ow'e Bozula n'afuga mu kifo kye.
45 Yobabu bwe yafa, Kusamu ow'ensi y'Abatemani n'afuga mu kifo kye.
46 Kusamu bwe yafa, Kadadi mutabani wa Bedadi eyakuba Midiyaani mu ttale lya Mowaabu n'afuga mu kifo kye: n'erinnya ly'ekibuga kye lyali Avisi.
47 Kadadi n'afa, Samula ow'e Masuleka n'afuga mu kifo kye.
48 Samula bwe yafa, Sawuli ow'e Lekobosi ekiri ku Mugga n'afuga mu kifo kye.
49 Sawuli bwe yafa, Baalukanani mutabani wa Akubooli n'afuga mu kifo kye.
50 Baalukanani bwe yafa, Kadadi n'afuga mu kifo kye; n'erinnya ly'ekibuga kye lyali Payi: ne mukazi we erinnya lye yali Meketaberi muwala wa Matuledi, muwala wa Mezakabu.
51 Kadadi bwe yafa. N'abakungu ba Edomu ne bano; omukungu Timuna, omukungu Aliya, omukungu Yesesi;
52 omukungu Okolibama, omukungu Era, omukungu Pinoni;
53 omukungu Kenazi, omukungu Temani, omukungu Mibuzali;
54 omukuagu Magudyeri, omukungu Iramu. Abo be bakungu ba Edomu.


text:
LEERO lwe giweze emyaka 51 bukya Uganda yeefuga nga October 9 1962. Ahmed Kateregga alaze abakulembeze abafuze Uganda ne bye bajja okujjukirwangako.
Mu 1992, nnali omu ku bantu abatono abaalaba ne Pulezidenti Museveni, omuzannyo gwa Alex Mukulu, “30 Years of Bananas” . Omulala yali Minisita w’ebyobuwangwa n’okusitula embeera z’abantu Dr. Specioza Kazibwe.
Mu muzannyo ogwo, Mukulu yalaga abakulembeze ba Uganda abaasooka; Sir Edward Muteesa (1963-1966), Milton Obote (1966-1971 ne 1980 – 1985), Idi Amin (1971-1979), Yusuf Lule (1979) , Godfrey Binaisa (1979-1980), Paulo Muwanga (1980) ne Tito Okello (1985-1986) nga tebalina matu.
Bwe baamubuuza, yagamba bali teebawulirizanga, nti Pulezidenti Museveni akyakola bigezo (bw’alibiyita alisigaza amatu bw’ataliyita aligwa nga bali naye amatu ne gamusalwako).
Kati emyaka 21 bukya Mukulu ategeeza nti Mw. Museveni akyakola bigezo, kyokka tavangayo kulaga oba Museveni ebigezo yabigwa oba yabiyita!
Abatunuulizi b’ebyobufuzi batendereza Ssemateeka wa 1995 nti yamuyisa ebigezo kyokka abalala ne bagamba nti bwe yaggyawo envumbo ku bisanja bya Pulezidenti mu 2005, ebigezo n’abigwa.
BEN KIWANUKA
Wadde tayogerwako ng’omukulembeze wa Uganda, naye ye Muddugavu eyasooka okubeera Katikkiro wa Uganda okumala emyezi mwenda era n’akwasibwa okwefuga okw’omunda.
Ajjukirwako okuwakanya okussa Kabaka mu lwokaano lw’ebyobufuzi ebitemaatema mu bantu, okwongeza ebbeeyi y’emmwaanyi okuva ku ssente 60 Gavana Sir Andrew Cohen kwe yagissa ng’awang’angusizza Sir Edward Muteesa mu 1953, okutuuka ku 1.50/-.
Era yafunira Bannayuganda sikaala 70 ne bagenda okusoma mu Amerika. Mu bano mwe mwali ne Polof. Fred Sempebwa.
Wabula yasukkanga okulemera ku nsonga, singa yali nakigwanyizi nga Milton Obote, ye yandibadde omukulembeze wa Uganda omubereberye, era osanga ensasagge ya 1966 n’entalo ezibaddewo tebyandibaddewo.
SIR EDWARD MUTEESA
Ono yali Pulezidenti wa mikolo okuva nga October 9 1962 okutuusa mu 1966. Ajjukirweako okuwaayo omusaala gwe ogw’omwaka omulamba guyambe disitulikiti y’e Karamoja, ng’abaayo na buli kati tebakyerabiranga.
Wadde abamukokota bagamba nti yali asosola mu ddiini, naye okulekawo owuwe Ben Kiwanuka n’atta omukago ne Milton Obote okuva e Lango, kyali kiraga kuba na mwoyo gwa ggwanga.
DR. APOLLO MILTON OBOTE
Ono takoma ku kujjukirwako kuweebwa bukulembeze ku meefuga kyokka, naye era ajjukirwako okuggyawo obufuzi obw’ensikirano mu nsasagge ya 1966 -1967.
Yawambibwa amagye ge emirundi ebiri, wadde nga y’omu ku bakulembeze abatono abaali bamaamuddwaako ne baddako.
Ng’oggyeeko ebyobufuzi omuli okulangirira ebiseera eby’akabenje mu Buganda, okusangulawo federo, okusiba abantu nga tebawozezza, okumaamulako Ssemateeka w’okwefuga n’assaawo owuwe, okuwera ebibiina byonna ebivuganya, n’okuvunaanibwa ku kufa kw’abantu 800,000 okuva mu 1966 okutuuka mu 1986, Obote alina ebirungi.
Yagenda mu maaso n’enkola ya Gavana Cohen ey’okussa Abaddugavu mu bifo mu Gavumenti, okutondawo amakampuni nga Coffee Marketing Board, Lint Marketing Board ne Produce Marketing Board n’ebirala ebyagulanga ebirime, okubisunsula n’okubinoonyeza obutale ebweru.
Yazimba amalwaliro 21 omuli n’ery’e Gombe, Kiboga, Nakaseke ne Kayunga; Gavumenti okweddiza amasomero g’Abaminsani ye yakitandika n’egenda mu maaso n’okuzimba agaayo, okukola enguudo nga Amin we yawambira nga Uganda ye yali esinza enguudo ennungi mu Afrika. Obote ll ajjukirwako okumalawo ebbula ly’ebintu.
IDI AMIN DADA
Ono ajjukirwako okulemesa Obote okufuga Uganda obulamu bwe bwonna nga bwe yakola ku kibiina kye ekya UPC, okulangirira olutalo lw’ebyenfuna mwe yagobera Bamuyindimuzungu ebyobusuuubuzi n’amakolero n’abiddiza Abaddugavu, okukolera Uganda erinnya eddungi n’ebbi mu nsi yonna n’ebirala.
LULE, BINAISA NE PAULO MUWANGA
Bano be baasikira Idi Amin mu minvuuli ya UNLF era tebalina kyankukunala kye baakola kubanga ettemu mu bukulembeze bwabwe lyeyongera bweyongezi okusinga bwe lyali libadde, ebbula ly’ebintu lyasigalawo nga byakusimbirwa nnyiriri, enkwe n’obuggya byali bingi ebyafugisa Lule ennaku 68 zokka, Binaisa emyezi 11 gyokka, ate Muwanga emyezi mukaaga.
Bwe yategeka okulonda okwawangulwa Dr. Paul Ssemogerere owa DP, obululu yabubbira mukwano gwe Obote owa UPC.
TITO OKELLO LUTWA
Ono yali kiguumaaza kubanga mu myezi mukaaga entebe yamwokya nga Obote bwe yali amulabudde, abayeekera ba NRM/NRA ne bamufuula nga bw’olaba Erias Lukwago mu Kampala okutuusa NRM lwe yawamba.


text:
Essuula 1
1 Awo mu mwaka ogw'olubereberye ogwa Kuulo kabaka w'e Buperusi, ekigambo kya Mukama mu kamwa ka Yeremiya kituukirire, Mukama n'akubiriza omwoyo gwa Kuulo kabaka w'e Buperusi n'okulangirira n'alangirira okubunya obwakabaka bwe bwonna, n'okuwandiika n'abiwandiika ng'ayogera nti
2 Bw'atyo bw'ayogera Kuulo kabaka w'e Buperusi nti Obwakabaka bwonna obw'omu nsi Mukama Katonda w'eggulu abvmpadde; era ankuutidde okumuzimbira ennyumba mu Yerusaalemi ekiri mu Yuda.
3 Buli ali mu mmwe ku bantu be bonna, Katonda we abeere naye, ayambuke mu Yerusaalemi ekiri mu Yuda, azimbe ennyumba ya Mukama Katonda wa Isiraeri, (ye Katonda,) ali mu Yerusaalemi.
4 Era buli asigadde mu kifo kyonna mw'abeera nga mugenyi, abasajja ab'omu kifo kye bamubeere ne ffeeza ne zaabu n'ebintu n'ebisolo, obutassaako ekyo kye bawaayo ku bwabwe eky'ennyumba ya Katonda eri mu Yerusaalemi.
5 Awo emitwe gy'ennyumba za bakitaabwe eza Yuda ne Benyamini ne bagolokoka, ne bakabona n'Abaleevi, bonna Katonda be yakubiriza omwoyo gwabwe okwambuka okuzimba ennyumba ya Mukama eri mu Yerusaalemi.
6 Awo abo bonna ababeetoolodde ne banyweza emikono gyabwe n'ebintu ebya ffeeza ne zaabu n'ebintu n'ebisolo n'ebintu eby'omuwendo omungi obutassaako ebyo byonna bye baawaayo ku bwabwe.
7 Era Kuulo kabaka n'afulumya ebintu eby'omu nnyumba ya Mukama Nebukadduneeza bye yaggya mu Yerusaalemi n'abiteeka mu sabo lya bakatonda be:
8 ebyo Kuulo kabaka w'e Buperusi n'abifulumya mu mukono gwa Misuleda'si omuwanika, n'abibalira Sesubazzali omukulu wa Yuda.
9 Era guno gwe muwendo gwabyo: essowaani eza zaabu amakumi asatu, essowaani eza ffeeza lukumi, obwambe amaktuni abiri mu mwenda;
10 ebibya ebya zaabu amakumi asatu, ebibya ebya ffeeza eby'omutindo ogw'okubiri ebikumi bina mu kkumi, n'ebintu ebirala lukumi.
11 Ebintu byonna ebya zaabu n'ebya ffeeza byali enkumi ttaano mu ebikumi bina. Ebyo byonna Sesubazzali yabiggyayo n'abireeta, abanyage bwe baggibwa e Babulooni ne baleetebwa e Yerusaalemi.


text:
Essuula 1
1 Ekigambo kya Mukama ekyaja eri Mikka, Omumolasuuti, mu mirembe gya Yosamu, Akazi, ne Keezeekiya, bassekabaka ba Yuda, kye yalaba ku Samaliya ne ku Yerusaalemi.
2 Muwulire, mmwe ab'amawanga mwenna; tega amatu go, ggwe ensi, n'ebyo byonna ebirimu; Mukama Katonda abe mujulirwa eri mmwe, Mukama ng'ayima mu yeekaalu ye entukuvu.
3 Kubanga, laba, Mukama ava mu kifo kye, alikka alitambulira ku bifo ebigulumivu eby'ensi.
4 N'ensozi zirisaanuuka wansi we n'enkonko ziryatika ng'ebisenge by'enjuki mu maaso g'omuliro, ng'amazzi agayiikira awali ebbanga.
5 Olw'okwonoona kwa Yakobo ebyo byonna biribaawo n'olw'ebibi eby'ennyumba ya Isiraeri. Okwonoona okwa Yakobo kiki? si Samaliya? ebifo ebigulumivu ebya Yuda kiki? si Yerusaalemi?
6 Kale ndifuula Samaliya ng'ekifunvu mu ttale; ng'ebizabbibu ebisimbe; nange ndisuula amayinja gaakyo mu lukonko, era ndyerula emisingi gyakyo.
7 Ebifaananyi byakyo byonna birisekulwasekulwa n'empeera zaakyo zonna ziryokebwa omuliro, nange ndizikiriza ebifaananyi byakyo byonna; kubanga yazikuŋŋaanya nga ziva mu mpeera ey'omukazi omwenzi, era ziridda eri empeera ey'omwenzi.
8 Kyendiva mpowoggana, ndikuba ebiwoobe, nditambula nga nnyambudde engoye zange era nga ndi bwereere; ndikaaba ng'ebibe, ndijoonajoona nga bamaaya.
9 Kubanga ebiwundu bye tebiwonyezeka; kubanga kituuse ne ku Yuda; kituuse ku luggi olwa wankaaki olw'abantu bange, era ku Yerusaalemi.
10 Temukibuulira mu Gaasi, temukaaba ama ziga n'akatono: ku Besuleyafula nneekulukuunyizza mu nfuufu.
11 Muyite muveeyo, ggwe abeera mu Safiri, ng'oli bwereere, era ng'okwatibwa ensonyi; oyo abeera mu Zanani tavuddeemu; ebiwoobe bya Beswezeeri birikuggyako ekikondo kyakyo.
12 Kubanga oyo abeera mu Malosi yeeraliikirira ng'alindirira ebirungi; kubanga akabi kasse, kavudde eri Mukama ku luggi olwa wankaaki olwa Yerusaalemi.
13 Siba eggaali ku mbalaasi esinga embiro, ggwe abeera mu Lakisi: oyo ebibi kwe byasookera eri omuwala wa Sayuuni; kubanga ebyonoono bya Isiraeri byalabika mu ggwe.
14 Kyoliva owa ekirabo Molesesu-gaasi, eky'okusiibula; ennyumba za Akuzibu ziriba eky'obulimba eri bassekabaka ba Isiraeri.
15 Nkyagenda okuleeta gy'oli, ggwe abeera mu Malesa, oyo aliba nnannyini ggwe; ekitiibwa kya Isiraeri kirituuka era ku Adulamu.
16 Weemwe osalire enviiri abaana abakusanyusa; gaziya ekiwalaata kyo ng'empungu; kubanga bakuggiddwako bagenze mu kusibibwa.


text:
Essuula 1
1 Pawulo, omusibe wa Kristo Yesu ne Timoseewo ow'oluganda, eri Firemooni omwagalwa era mukozi munnaffe,
2 ne Apofiya ow'oluganda ne Alukipo mulwanyi munnaffe, n'ekkanisa eri mu nnyumba yo:
3 ekisa n'emirembe ebiva eri Katonda Kitaffe ne Mukama waffe Yesu Kristo bibeerenga gye muli.
4 Nneebaza Katonda wange ennaku zonna, nga nkwogerako mu kusaba kwange,
5 bwe nnawulira okwagala kwo n'okukkiriza kw'olina eri Mukama waffe Yesu n'eri abatukuvu bonna;
6 okussa ekimu okw'okukkiriza kwo kulyoke kukolenga omulimu, mu kutegeerera ddala buli kigambo ekirungi ekiri mu mmwe, olwa Kristo.
7 Kubanga nnajaguza nnyo ne nsanyuka olw'okwagala kwo, kubanga emyoyo gy'abatukuvu wagiwummuza, ow'oluganda.
8 Kale, newakubadde nga nnina obuvumu bwonna mu Kristo okukulagira ekisaana,
9 naye olw'okwagala nkwegayirira bwegayirizi, kuba nfaanana nga bwe ndi, Pawulo omukadde, era kaakano omusibe wa Kristo Yesu:
10 nkwegayirira olw'omwana wange, gwe nnazaalira mu busibe bwange, Onnessimo,
11 ataakugasanga edda, naye kaakano atugasa ggwe nange:
12 gwe nkomyawo gy'oli yennyini, ye gwe mwoyo gwange:
13 nze gwe mbadde njagala okubeera naye gye ndi, alyoke ampeerezenga mu kifo kyo mu busibe bw'enjiri:
14 naye ssaayagala kukola kigambo nga toteesezza, obulungi bwo buleme okubeera mu kuwalirizibwa, wabula mu kwagala.
15 Kubanga mpozzi kyeyava ayawukana naawe ekiseera, olyoke obeerenga naye emirembe n'emirembe;
16 nga takyali muddu nate, naye okusinga omuddu, ow'oluganda omwagalwa, okusinga ennyo gye ndi, naye okusingira ddala eri ggwe mu mubiri era ne mu Mukama waffe.
17 Kale oba ng'ondowooza nze okubeera munno, musembeze oyo nga nze.
18 Naye oba nga yakwonoona oba abanjibwa, mbalira nze ekyo;
19 nze Pawulo mpandiise n'omukono gwange, nze ndisasula: nneme okukugamba nga nkubanja era naawe wekka nate.
20 Kale, ow'oluganda, onsanyuse mu Mukama waffe: owummuze omwoyo gwange mu Kristo.
21 Nkuwandiikidde nga nneesiga obugonvu bwo, nga mmanyi ng'olikola era okusinga bye njogera.
22 Naye era nate onnongoosereze aw'okusula: kubanga nsuubira olw'okusaba kwammwe muliweebwa okundaba.
23 Epafula musibe munnange mu Kristo Yesu, akulamusizza;
24 ne Makko, Alisutaluuko, Dema, Lukka, bakozi bannange.
25 Ekisa kya Mukama waffe Yesu Kristo kibeerenga n'omwoyo gwammwe. Amiina.


text:
Bya WALIGO SADATI
AKULIRA Juma ne Zuhuri mu Uganda, Shiekh Ali Mpungu alumbye Abasiraamu n’agamba nti bakoze kinene okudibya okusomesa eddiini n’addala mu masomero g’Obusiraamu.
Bino yabyogeredde ku ssomero lya Kakuuto Muslim Primary School mu muluka gw’e Bijaba mu ggombolola y’e Kyazanga Rural mu Lwengo.
Sheikh Mpungu eyakiikiridde Sheikh Rajabu Kakooza, yagambye nti Olungereza lwe babasomesa teruyamba mwana
kusinga ddiini ye.
Yabadde ku mukolo ng’essomero lino liwa abayizi abaasobye mu 20 amabaluwa nga bano baabanguddwa mu kusoma Kulaani.


text:
Bya Ali Wasswa
EKIKANGABWA kyagudde mu ddwaaliro ekkulu e Mbarara abasawo ne basattira omukazi eyagenzeeyo okusumulukuka bwe yazadde omwana ow’emitwe ebiri.
Omukazi Sabira Mwanje 26, mukyala wa Ninsiima Tumusiime abatuuze mu kabuga k’omu Muzungu mu kibuga ky’e Mbarara mu Ggombolola y’e Kakoba.
Sabira omwana baamumulongoosezzaamu ku Lwamukaaga akawungeezi. Abasawo baategeezezza nti omwana ono yeetaaga okuyambibwa amangu ng’atwalibwa mu ddwaaliro e Mulago alongoosebwe.
Wabula bazadde b’omwana ono bagamba nti tebalina nsimbi nga n’ezokusasulira mmotoka
mwe batwalira omwana e Mulago emitwalo 30 zikyababuze.
Jjajja w’abaana bano nga ye nnyina wa Sabira, Saidat Namande yategeezezza nti beetaaga ensimbi nnyingi nga tamanyi we bagenda kuziggya era n’asaba abazirakisa okubadduukirira.
Basabye alina obuyambi abubaweereze ku ssimu nnamba +256775582824.


text:
OMUKAMA wa Bunyoro, Rukirabashaija Solomon Gafabusa Iguru ayambalidde Abazungu n’abanenya olw’obukyayi bwe yagambye nti bwabawaliriza okukotoggera Obukama bwe mu by’enkulaakulana.
Omukama Iguru eyabadde akyadde mu Ssaza ly’e Bugangaizi wiiki ewedde era yayambalidde Abazungu n’abanenya okuleeta endwadde zi nnamutta mu Afrika ssonga ewaabwe bazirwanyisa.
Mu bubaka bwe obwabadde obw’eddakiika essatu Omukama eyabadde omwennyamivu yagambye nti, gye buvuddeko yagenda mu Amerika, n’asangayo ebiwandiiko ebiraga nti Abazungu balina entegeka ey’okulemesa enkulaakulana mu Bunyoro.
Yagambye nti yadde guli gutyo Abanyoro balina okwerwanako beenyigire mu mirimu egy’enkulaakulana, Obukama bwabwe bukulaakulane.


text:
Bya JOHNBOSCO MULYOWA
EMBEERA ey’ebyobulamu, ebyendya, ensula n’obudde mu nkambi y’e Sangobay mu ggombolola y’e Kakuuto e Rakai awakuumirwa abantu 5,000 abaagobwa e Tanzania ne babudamizibwaayo yeerariikiriza olw’omuwendo gw’abaana abafa ogweyongedde nga kati bataano beebakafa!
Kino kireeseewo okweraliikirira naddala mu bakyala abali mu nkambi abeeyongera okuzaala nga kati abakaazaalira mu nkambi eno bukya baleetebwaayo omwezi oguwedde baweze musanvu ate nga 98 be bali embuto enkulu.
Ssentebe w’abantu bano abali mu nkambi eno Joseph Tulyakira agamba nti ekisinze okuvaako abaana okufa kwe kubulwa obujjanjabi naddala obw’obulwadde bw’omusujja, endya embi nga n’abamu kivudde ku njala n’okubulwa amazzi mu mubiri era nga balina okutya nti naddala abo abazaliddwa mu nkambi bakyeyongera okufa singa tewabaawo ky’amaanyi kikolebwa ku mbeera eno.
Yadde abantu bano bangi nnyo kyokka wakyaliwo okusomoozesebwa nti bakyalina abasawo babiri bokka ababakolako nga weetaagisaayo abasawo abalala. Ababiri, bokka abaliwo bakola nnyo ng’ate emisinde abantu bano kwe balwalira gya waggulu nnyo naddala abaana abato n’abakyala.
‘’Eddagala ttono nnyo ng’ate endya mbi kati, wano tulya kawunga kokka akatuweebwa Gavumenti ya Uganda ng’ate emmere ng’eno tekola bulungi naddala mu baana ekireseewo abaana okutandika okulwala olwendya embi ne kivaamu kuggwaamu mazzi mu mubiri.
Abalwadde bateekebwaako ccupa z’amazzi era abamu bafudde,’’ Joseph Tulyakira bwe yagasseeko.
Abaana abaakafa kuliko Yusufu Tulyakira (2), Revina Kyomugisha (myezi musanvu), Deusi Baala (10) n’omulala eyali yaakazaalibwa kw’ossa Betesi Katusiime ng’ono yafudde nga November 21 era n’aziikibwa mu limbo e Kakuuto nga n’abalala we bababadde baziikibwa.
Omukiise mu lukiiko e Mmengo Owek.Maria Babirye Kabanda era ngayaakulira essomero lya Bressed Sacrement e Kamaanya mu Masaka yatuseeko mu nkambi eno nettu ely’ebikozesebwa naddala eri abaana abawere nebannakawere ebiri mu bukadde buna byeyabaggulidde kwossa ebirala omwabadde engoye n’enatto byeyakungaanyiza okuva mu baana awamu naabasomesa ku ssomero era naabigabira ababadde bakazaala.
‘’Natuuseeko mu woofiisi ya Ssaabaminisita nemutegeeza ku mbeera eno era yansuubiza mu bbanga lya nnaku nga satu zokka agenda kuweereza abasawo kwossa ebikozesebwa mu bwangu okwongera okuddukirira abantu bano kuba ekituufu kiri nti embeera gyebalimu mbi nnyo naddala eri ku baana naabakyaala ‘’Maria Babirye Kabanda bweyagaseeko.
Yabatonedde n’emipiira eri abaana naabavubuka okugikozesa okusamba mu biseera byaabwe eby’eddembe naayoongera okukowoola ebitongole ebirala okwongera okuvaayo okudduukirira abantu bano kuba embeera gyebalimu mbi nnyo.


text:
ENSONGA ezikwatagana n’ettaka zirinnye enkandaggo ennaku zino. Abantu batting’ana n’okwetuusako obulabe, amayumba gamenyeddwa n’ebikolobero ebirala bingi bibaddewo.
N’olwekyo ab’ekitongole ekivunaanyizibwa ku kukola enguudo ekya UNRA okutandika obutakkaanya na bantu be muggya ku ttaka muyiseewo enguudo, kikyamu.
Ensonga eno nnene eyinza okuvaako okuyiwa omusaayi gw’abakozi bammwe kuba abantu baafa emitima, ate baavu bulala.
Bangi bwe baawulira okuweebwa ssente baamanya ebizibu byabwe biwedde, kyokka mmwe ne mujja ne mubasasula ssente ezitagya mu ttaka lyabwe.
Bannange mufune ababalirizi abatuufu, abantu mubasengule nga mubasasudde ssente ezisobola okubayamba okugula ebibanja mu bitundu ebirala ate n’okuzimbako amaka gaabwe bafune we batandikira okwewala obuzibu.
Bannayuganda tebasaana kuyisa ng’abatali kwabwe, bwe waba tewali ssente mugumiikirize
okubasengula okutuusa nga muzifunye.
Goeffrey Bwoya, Butambala.


text:
Bya ANDREW MUGONZA
POLIISI y’e Mpigi ekutte omusajja agambibwa okwekobaana ne mukyala we n’abaana baabwe babiri ne bakuba omwana we emiggo egyamusse.
Byabadde ku kyalo Church Center e Mpigi, Muhammad Kasujja ne nnyina w’omwana ono omuto, Sharifa Nalwadda n’abaana baabwe okuli Azizi Kasujja ne Ibra Kasujja be bagambibwa okutta omwana w’eyali muganzi wa Kasujja, Robinah Nakalema.
Kigambibwa nti Shamirah Naggayi, 13 yattiddwa wiiki ewedde. Baliraanwa ba Kasujja baategeezezza nti Nalwadda ye yasoose okukuba Naggayi olw’okugaba tampeko y’ebijanjaalo ku muliraano.
Bagamba nti yamukuba n’akoowa era kitaawe bwe yakomawo olwo ne baddamu ne bamukuba ng’abaana abalenzi ababiri Azizi ne Ibra bamukutte amagulu n’emikono okutuusa lwe baamutta.
Robinah Nakalema nga ye nnyina w’omugenzi yategeezezza nti yajja n’asaba Kasujja omwana we agende awummule n’agaana nti era n’omwana we bwe yafudde tebaamubikidde okutuusa nga bagenda okuziika.
Kasujja yakkiriza ng’omwana bwe yamufuddeko mu butanwa nga teyagenderedde kumutta.
Agamba nti olwafudde omulambo n’agutwala e Kawumba gye baaguziise. Kyokka yeegaanyi eby’okugukukusa.
Omugenzi abadde agenze mu P7 ku Tasimia Junior School e Bukakala mu Mpigi.
Omwogezi wa poliisi mu kitundu ky’e Katonga, Phillip Mukasa yategeezezza nti abakwate bagguddwaako emisango ku fayiro nnamba SD 44/17/01/2014.


text:
Bya Henry Ssennyondo
ABAKULEMBEZE b'e Katwe nga bali wamu n'ekitongole kya KCCA e Makindye bataddewo amateeka amakakali agakwata ku buyonjo ne balabula nti gwe bakwata ng’amasansa kasasiro waakutwalibwa mu mbuga avunaanibwe.
Amateeka gali 13 agateereddwaawo ng'era waliwo n'abantu abenjawulo abatambula nga balawuna ekitundu. Gakwata ku Zooni (10) ezikola omuluka gw'ekibuga ky'Abaddugavu eky'e Katwe: omuli Muwanga Zooni, Lufula, Kasule, White- Nile, Muwonge, Buliggwanga, Nawanku, Bagirinya, Ring Road ne Musoke Zooni.
Gano ge gamu ku mateeka gano:
- Buli muntu yenna ateekeddwa okuyonja ekifo mw’akolera oba w'asula.
- Buli akolera, asula mu maaso g'omwala oteekeddwa okugulongoosa, ebisaaniiko ng'abissa ku mabbali g'omwala.
- Buli Lwamukaaga olusemba mu mwezi, lwa lwa Bulungibwansi mu muluka gwonna.
- Tewali akkirizibwa kuyiwa kazambi oba okussa kaabuyonjo ku mwala.
- Buli maka oba omuzigo, edduuka lirina okubeera n'ekidomola omuyiibwa kasasiro.
- Abaasembeza obuyumba ku mwala, balabuddwa okusembezaayo emabega basobole okulekayo awagenda kasasiro agogolwa mu myala.
- Omuntu yenna anaakwatibwa ng'awadde omulalu yenna ekiveera oba ekikutiya kya kasasiro okumuyiiwa mu kifo ekikyamu.
- Teri muntu akkirizibwa kutambula ng'alya ebikajjo, amandaazi, okunywa amazzi n'asuula obuveera oba obucupa mu nguudo n'emyala.
- Anaasangibwa ng’afuka oba okweyamba buli w'asanze ojja kukwatibwa avunaanibwe.
- Buli muntu olina okuba mbega wa munno kuba anaakusuulira kasasiro okumpi ne w'osula oba w'okolera ggwe ojja okuvunaanyizibwa.
- Teri mupangisa akkirizibwa kubeera mu nnyumba etaliiko kaabuyonjo. Eno bwesangibwa eggalibwa.
- Omukulembeze mu kitundu anaasangibwa ng’awubisa abantu ku kulongoosa ekitundu n'okukikuuma nga kiyonjo naye ajja kuvunaanibwa.
- Anaakwatibwa ng'amenya erimu ku mateeka gano, waakuvunaanyibwa mu KCCA, poliisi, LC, KIEMP n'okusingawo.


text:
EKISAANYIZO ky’omukyala ow’okuwasa embaga si bulungi wabula omuntu anaabeera mukwano gwo n’akuwa emirembe mu maka.
Batabani kikyamu okufuna omukazi agenda okukuliisa akakanja n’akutamya n’awaka nga buli lw’olowooza okuddayo omutima ne gukutyemuka.
Kino kitegeeza nti olina okusooka okwetegereza empisa z’omuntu gw’olonze okubeera naye
obulamu bwo bonna. Ssebo, totunuulira bulungi bwa ffeesi kubanga oluusi bulimba era bangi be muyita abalungi tebalina ddya.
Bangi basooka kwegonza kyokka olubatuusa mu maka nga bafuuka engo. Bannange amaka ne gabulamu essanyu!
Mbasaba bwe muba munoonya obufumbo muleme kutunuulira bulungi wabula mufeeyo okumanya abantu abo gye babazaala, gye baakulira n’empisa zaabwe. Mu kimanye nti ‘obulungi si ddya’.


text:
Bya Tonny Nsoona
SSEKUKKULU y’omwaka 2013, Abasoga baagiriiridde mu maziga, Omulangira Christopher James Mutyaba Nkono 78, eyakolako nga Kyabazinga wa Busoga amangu ddala nga Henry Wako Muloki , yaakakisa omukono, naye bwe yafudde mu kiro ekyakeseezza olw’Olwokubiri lwa wiiki ewedde.
Yabadde addusibwa mu ddwaaliro ly’obwannannyini erya Al – Shafa e Jinja n’afa nga tannatuusibwayo. Omugenzi abadde n’obulwadde bw’entunnunsi n’omutima.
Mutyaba Nkono ye yali Isabalangira w’Obwakyabazinga, Wako Muloki olwakisa omukono n’atandiikirawo okukola nga Kyabazinga nga Ssemateeka w’Obwakyabazinga eyakolebwa mu mwaka gwa 2000 bw’akirambika.
Nga wayise ekiseera, Mutyaba Nkono yafuna ekirowoozo ky’okuvuganya ku kifo ky’Obwakyabazinga. Olw’okuba ate ye yali ateekeddwa okukola ku ntegeka z’okulonda, ekifo ky’obwaisabalangira yalina okukyeyambula akikwase omuntu omulala, ekyawa omukisa Daudi Kawunhe Wakholi Muluuya, okufuuka Isabalangira n’akubiriza okulonda Kyabazinga wa Busoga, nga 31/10/2008.
Wabula ebyembi , okulonda kuno bwe kwali kugenda okubeerawo, Abasoga babiri (Imaka ne Kakaire) baavaayo ne bawawaabira Obwakyabazinga nga Ssemateeka eyaliwo bwe yali tasaana kwesigamizibwako kulonda Kyabazinga. Olwa 30/10/2008, Kkooti enkulu yafulumya ekiragiro ekitangira okulonda okwali kutegekeddwa okubaawo enkeera .
Kyokka looya w’abawaabi yalwawo okusaba empapula ezissa mu nkola ekiragiro kya Kkooti. Okusinziira ku looya w’Obwakyabazinga, John Matovu owa Matovu & Matovu Co. Advocates, ekiragiro baakimukwasiza mu Kampala ku ssaawa 8.00 ng’okulonda kwawedde dda ku ssaawa 4.00 ez’enkya, nga ne Palamenti ya Busoga (Busoga Lukiiko) emaze okukakasa nga Omulangira Edward Columbus Wambuzi bw’ali Kyabazinga wa Busoga.
Ensonga z’ekiragiro kya Kkooti, ze zaawubisa Omulangira Mutyaba Nkono obuteetaba mu kulonda era e Bugembe teyalinyayo bwatyo n’asubwa okubeera Kyabazinga.
Okusinziira ku Ssemateeka wa Busoga, Kyabazinga abeera alondeddwa, bw’amala okukakasibwa Olukiiko lwa Busoga aba asigazizza kimu, kyakukolebwako mikolo gya buwangwa. Bwe giggwa olwo aba alina kufa okulonda Kyabazinga omulala.
Omulangira abeera alondeddwa nga Kyabazinga, Ssemateeka wa Busoga amuwa ennaku 21 okukakasibwa oba okugaanibwa Palamenti ya Busoga. Singa Olukiiko lulemwa okutuula mu bbanga eryo, olwo okulonda kubeera kufu.
Ekika kya Baise Ngobi okuli, Nkono ow’e Bukono, Tabingwa ow’e Luuka, Ngobi ow’e Kigulu, Zibondo ow’e Bulamogi, Gabula ow’e Buzaya, Budiope ne Bugabula be bakkirizibwa okuvaamu Kyabazinga wa Busoga, wadde Abalangira b’ennono bali 11.
Obuzaale
Omulangira Mutyaba Nkono yazaalibwa 12/4/1935, yasomera Ivukhula Primary, Kimuze Primary, Iganga Demostration, wakati wa 1955 ne 1959 yayingira Bukonte SS.
Akoledde mu bifo eby’enjawulo ng’omwami ow’omuluka, oweggombolola n’essaza, okwetooloola Busoga yonna, omuli omuwandiisi ku Ssaza e Kigulu , oweggombolola e Kibaale n’e Nkondo n’ebirala nkumu.
Omwoyo gw’omugenzi Mutyaba Nkono, gwasoose kusabirwa mu kkanisa Lutikko e Bugembe, wabula nga gwasoose kutwalibwa ku kitebe ky’Obwakyabazinga, abakungu ba Kyabazinga, abaali abakiise mu Palamenti ya Busoga ne basooka okumusiima emirimu emirungi gy’akoledde Busoga n’Obwakyabazinga.
Minisita Lukiya Isanga Nakadama eyakiikiridde Gavumenti yalaze okunyolwa olw’okufa kw’omugenzi Mutyaba Nkono, gwe yagambye nti abadde amwebuuzaako ensonga ezisinga obungi ezikwata ku byobuwangwa bwa Busoga.
Eyali Ddiini wa Lutikko y’e Bugembe, Rev. Can. Daniel Kizza, yategeezezza nti okufa kwa Mutyaba Nkono kusaanye okuleeta okwegatta mu Bwakyabazinga, n’asaba Abasoga okukozesa omukisa guno, okutaanyiza ddala ensonga y’Obwakyabazinga atandike mu bujjuvu emirimu gye. Pulezidenti Museveni yawaddeyo amabugo ga bukadde bw’ensimbi 20.
Muwala w’omugenzi nga y’amyuka RDC wa Luweero, Muky. Persis Namuganza, yasiimye Pulezidenti, Sipiika Rebecca Kadaga, Minisita Daudi Migereko, RDC Gulume Balyaino n’abalala, olw’obuyambi bwe babadde bawa kitaawe w’alwalidde. Omulangira Mutyaba Nkono yaziikiddwa ku kyalo Nabitula mu ggombolola y’e Ivukula mu disitulikiti y’e Namutumba. Yalese bannamwandu basatu, abaana 30 n’abazzukulu abasoba mu 100.


text:
Bya ALI KIZZA ne Vincent Kato
POLIISI y’e Kyengera ekutte nnakawere agambibwa okuzaala omwana n’agezaako okumutta amusuule mu kitoogo.
Moreen Nankunda 26, ow’e Kyengera Nabaziza Zooni yakwatiddwa bwe yasangiddwa n’omwana omuwere nga kigambibwa nti yabadde amuteeka mu kaveera amusuule mu kitoogo.
Nankunda yakwatiddwa ekibinja ky’abatuuze abaamutebuse nga tannasuula mwana we ne bamutwala ku poliisi.
Okukwatibwa kyaddiridde owa bodaboda, Benard Lukwago eyamuvuze okumuggya mu kiriniki gye yazaalidde n’amulagira okumutwala mu kiriniki endala okufuna obujjanjabi nga ye yamulondodde okutuuka ku kitoogo gye yabadde agenda okusuula omwana.
Lukwago agamba bwe yavuze Nankunda okumutwala ku ddwaaliro n’amwekengera olw’engeri gye yabadde asituddemu omwana ng’alabika ng’atamwetaaga era bwe yamaze okumuleka we yabadde amutwala kwe kukomawo n’amuwondera n’amusanga ku kitoogo.
Agamba yasanze omwana amutadde mu kaveera kwe kumumuggyako n’abantu abalala ne bakung’aana olwo n’atwalibwa ku poliisi.
Natukunda mu kwewozaako yagambye nti abadde talina buyambi nga bba Hassan Njakasi omuzimbi yamuleka mu nju n’agenda.
Atwala poliisi y’e Kyengera, Jackson Maumbe yategeezezza nti omwana yabadde akyali mulamu era yatwaliddwa mu ddwaaliro.
Nankunda yagguddwaako omusango ku fayiro SD: 25/09/01/2014.


text:
Bya HUSSEIN BUKENYA
OMUTENDESI wa KCC, George Nsimbe yasanze akaseera akazibu okulonda abazannyi 18 b'agenda nabo e Sudan, KCC FC gy'egenda okuttunkira ne bannyinimu aba El Merrieckh mu luzannya olusooka olwa Orange CAF Champions League.
KCC esitula ku Lwokusatu mu nnyonyi ya Ethiopia Air ways n’ekibinja ky'abantu 28 nga kuliko n’abazannyi, Nsimbe eyabadde owookulangirira abazannyi e 18 leero yagambye nti okuggyako Emmauel Opio ne Isaac Ntege akyabuliddwa omuzannyi omulala gw'aleka kuba abasigaddewo bali ku mutiindo mulungi.
“Abazannyi bange bonna bali ku mutindo mulungi kuba buli kimu kyembadde mbatendeka babadde bakiyize era nsanze akaseera akazibu okusuula abamu ku bbo,” Nsimbe bwe yategeezezza.
KCC emaze ennaku nnya mu nkambi George Nsimbe z'agamab nti azikozesezza bulungi era El Merrieckh agenda kugifunako obuwanguzi wadde agikyalidde.
Abazannyi Nsimbe b'atutte kuliko abakwasi ba ggoolo babiri, Jamal Salim ne Nicholas Sebwato, ate abazibizi kuliko Saka Mpima, Habib Kavuma, Rogers Aloro, Ayub Kizza, Fahad Kawooya, ne Ronnie Kisekka.
Abawuwuttannyi; Steven Bengo, William Wadri, Ivan Ntege, Hakim Senkumba, Kiwanuka Gadaf ne Masiko Tom ate abalala ye Tonny Odur, Herman Wasswa, Mike Birungi ne Brain Majwega


text:
Bawala muli mutya? Mwebale emirimu n’okuweereza eggwanga. Okufuna essanyu mu maka waliwo ebintu bye mulina okutunulamu bibayambe okubakuumira awamu ng’abafumbo ebbanga lyonna.
Ensonga y’obuteefaako n’okufaanana nga bwe mwagala musaanye okugisindiikiriza okuva mu maka gammwe.
Omukazi omufumbo okwefuula ‘Kifuufu’ oba ‘Nakifanjagala’ kyabulabe nnyo eri obufumbo bwo.Obuteefaako n’okufaanana nga bw’oyagala kijja kukusembya olwo obufumbo bwo butuuke okulumira oba abalala okukutema ennamba.
Baana bange muve ku nsonga y’okwefuula ensi be yavaako ne musalawo okugyesonyiwa. Jjukira nti ensi y’obufumbo ejjudde okuvuganya okutagambika. Buli lw’olemwa okwenyigira mu kuvuganya kuno, abamanyi engeri gye bakwatamu ebintu bajja kukuyisa era bakuleke ku bitaala ng’otangadde.
Ekituufu kiri nti abaana abawala beesomye luno okukuba obufumbo bwammwe bbusu n’okubalyako ebisava mmwe musigale nga mukolima n’okukuba emimiro. Abawala ab’ekika kino bamalirivu nnyo era balina obukodyo obutalemwa basajja omuli ne babbammwe.
Kino kitegeeza nti bawala bange mulina okwesiba ebbiri okulaba nga temwezza mabega mwaka ku mwaka musobole okusigala mu kintu. Akuume!


text:
OWANA Agnes Nadunga 15, adduse awaka n’ajja mu Kampala okunoonya emirimu.
Entabwe evudde ku kitaawe omuto,Gidudu Masaaba okugezaako okumukaka okufumbirwa. Nadunga eyavudde e Mbale agambye nti bazadde be baafa n’asigala ne kitaawe omuto eyamufunidde omusajja n’amuwa ente afumbirwe, ye ky’awakanya.
Nadunga yasibye omugugu gwe n’ajja e Kampala okunoonya omulimu atandike okukola obwayaaya.
Abazirakisa abaamusanze ng’anoonya emirimu be baamuwadde amagezi okusooka okugenda mu FIDA n’aloopa kitaawe.
Bannamateeka bawandiikidde Masaaba ebbaluwa emuyita bagonjoole ensonga za Nadunga era nga bwe bamukuuma okutuusa nga bamalirizza ensonga zino


text:
ONO omukazi k’alindeetako akajanja nti ayagala kutwala mwana we ng’enda kuyita bba bamale okutegeeragana ndyoke mmumuwe, bwatyo Nakijoba bw’asazeewo oluvannyuma lw’okwawukana ne nnyina w’omwana.
Twaleka kazaala mwana amuguddeko mu katale gye baali bamutumye okugula amata. Omwana teyali mubi yamunnyonnyola gy’abeera era Nakijoba wano we yabasangira n’amunnyonnyola engeri gye yafunamu omwana ono.
Nakintu bw’akomawo mulamu we n’amuyitiramu mw’ebyo ebibaddewo ku mwana era naye n’asemba mulamu we obutawa nnyina mwana we.
Ziraba gye yali alaze yalwayokko nga bakyali mu lwali olukwata ku musajja eyaleeta bamusibiramubbwa mu maka ge nga bazze okumukwata mbu yali abbye omwana.
Ebya nnyina w’omwana okumusangiriza mu katale baabimutegeeza nkeera. Baaba, akawala kano ka bizibu era nze kino nakirabirawo nga kye mujje mutuuke wano, kati kye tulina okukola kwe kuyita kitaawe w’omwana ajje basisinkane wano ne nnyina bayite mu nsonga z’omwana waabwe nga ne kyayimaani waffe awulira. Ago ge magezi Ziraba g’awadde mwannyina.
Waayita bbiri nnyina w’omwana n’akomawo. Kw’olwo ab’awaka teyasobola kubalaba nga bagenze mu katale k’omubuulo awantu era naye teyabalinda n’addayo e Kikyusa. Ekirungi yali alekedde Nakijoba ennamba y’essimu ye kw’ayinza okumufunira nga waliwo obwetaavu ku ye.
Essimu ya kitaawe w’omwana nayo baali bagirina olwo ne kibabeerera kyangu okukola omupango okubayita bombi basisinkane wabeewo ekisalibwawo ku mwana.
Olunaku olwateesebwa lwali lwa Ssande. Eggulo limu ku Lwomukaaga buli omu yategeezebwa nga bwe yali yeetaagibwa mu bwangu ng’ensonga ekwata ku mwana.
Ziba ziwera ttaano n’ekitundu ez’enkya kitaawe w’omwana n’ayingirawo. Essaawa okuwera omukaaga nga nnyina asonze. Ono naye yayanirizibwa mu ngeri ye kyokka n’alabika ng’atidde nnyo okusisinkana bba ku bugenyi.
Abagenyi bombi tewaali yawuuna munne wadde nga baali mu kisenge kimu. Baasanga Naaki n’akawala beewunguddeko awantu. Ziraba baamutegeereza mu kkubo ng’ava okusaba ng’eka bwe waaliyo abagenyi, omusajja n’omukazi. Yayitira wa kyayimaani n’amutemyako bombi ne bagenda bulembwe. Wabula kyayimani yasigalako awantu okumala akaseera abagenyi baleme kumanya nti bazze kuwoza. Oluvannyuma naye yajja ng’omugenyi ku lulwe.
Nnyina w’omwana yakaluubirirwa nnyo okubeera mu maaso ga bba ggwe baali baawukanye naye ku mbiranye.
Nakijoba ye yasooka okulambulula ensonga eyali eyisizza nnyina ne kitaawe wa Nabukalu. Kyayimaani yeefuulira ddala atalina ky’amanyi ku nsonga z’omwana. “Ssebo, okimanyi bulungi nti omwana ono ggwe wamunkwasa mbeere naye mu mwoyo mulungi ate bwe wava awo n’ogamba nti omwana wo bamubbye. Ebyo ne biggwa nnyina w’omwana y’oyo era omumanyi bulungi omwana we amwagala kati tukole ki? Oyo ye Nakijoba n’ensonga ze.
KITAAWE W’OMWANA: Ensonga z’omwana twazimala bulungi luli era ne tukola n’endagaano obeere naye ate kati oyo amwagazi ki ng’amaka yagavaamu dda?
KO ZIRABA: Ggwe ne mukazi wo mmwe mulina obuyinza ku mwana wammwe ate mwembi mumwagala kati kiki ekiba kikolebwa?
Kikafuuwe omukyala oyo okutwala omwana oyo, waakiri endagaano tugisazaamu ne ng’enda naye.” Oyo ye kitaawe w’omwana.
KO NNYINA W’OMWANA: Hu otwalire mukazi wo envuma oba abeera wano abeerewo.
Kiki ekyaddako? Linda ebijja.


text:
SINGA si bwami buno kuwooma nnyo, Mamerito MugerwaMmeeyaw’eKira yaalibadde abulekulidde. Kubanga abantu be bennyini mu Ggombolola eyo baamwefuukidde ne bamukuba ng’omunyage era n’emmotoka y’obwami bwe ne bagikumako omuliro n’eggya n’eggwaawo.
Mamerito ekimukubya obwenkanidde awo si kirala, wabula ze nkaayana z’ettaka eziri e Kasokoso mu Ggombolola y’e Kira gy’afuga.
Era bwe kinaaba ng’enkaayana z’ettaka awo we zituuse, abakungu ba Gavumenti abanaazigumira ne bafuuka “Kabwa kabbi” ke bagamba nti kagumya mugongo ne bakuba ogwo, abo bajja kuba batono. Bangi obwami bujja kubalemerera babudduke nga ne nnabugi si mufungize.
Ab’e Kasokoso bagamba nti ekyabakubizza mukama waabwe mbu abadde afuuse “Kabwa kabbi”. Nti abaliira munda nga musege ne yekkiriranya n’ab’ekitongole ekyaNational Housing ne babagoba ku ttaka bo lye bamanyi nti lya Kabaka.
Sso ng’ettaka ly’e Kasokosonebwe liba nga ttaka lya Kabaka, ekyo tekyalitegeezezza nti buli ayagala y’agenda n’alyetyebekako. Wateekwa okubaawo amateeka n’enkola ennambulukufu ebigobererwa abasenze ne bannyini ttaka.
Olumu Pulezidenti Museveni bwe yali awaana minisita we ow’ebyettaka yagamba nti mu Gavumenti yalinamu ba Aida Nantaba abawera ekkumi, eby’obugulumbo bw’ettaka yaalibadde atuuse okubimalawo.
Ba Nantaba ne bwe banaaba kkumi oba okusingawo kyokka ng’amateeka tegalongooseddwa n’okwongerwamu amaanyi olw’okuleetawo obwenkanya wakati w’abasenze ne bannannyini ttaka, n’ezaagula Nantaba zijja kubazaafa busa, kubanga zo entalo z’ettaka zijja kugenda mu maaso mpozzi zituuke n’okusannyalaza eggwanga.
Ye Mzee Zedde ng’alabye ennaku. Edda omuntu eyalyanga obwami yatiibwanga era nga assibwamu ekitiibwa. Naye obwami bwa Mamerito bunaaba bwami nnaba ki nga n’abo abeesenza ku ttaka lya Beene bwe babagamba baliveeko ku bo kwe bemalira ekiniga ne babakuba ng’ababbi b’enkoko!
Nedda bagundi mulimba muve mu by’okuniigiina, entalo z’ettaka bwe zinaalekebwa okugenda mu maaso zijja kuvaamu ebikolobero ebisinga ku ebyo ebireetebwa abayeekera. Bw’oba owakana kale owakanamu biki ebyo olumu ebinaakutunuza ekiwekete? Oswii!!


text:
Gertrude Nakiyimba ye mwana wa Daudi Kasimbazi akyasigaddewo ku baana 12 be yazaala. Kitaawe yaleka ettaka ddene naye Kalondoozi wa Bukedde alaze olumu lwe yeesanga ng’ettaka lye abagagga b’omu Kampala baligabanye nga talibawadde!
DAUDI Kasimbazi eyali omutuuze ku kyalo Katale- Mayanja yali mwami wa ggombolola y'e Kitala mu myaka gya 1940 nga tennafuuka Ssisa.
We yafiira mu 1959, yaleka abaana 12 abalenzi basatu n'abawala 9. Wabula ku baana wakyaliwo omu, Gertrude Nakiyimba eyali yafumbirwa e Ssingo.
Kasimbazi yalina ettaka lya mirundi esatu. Yalina yiika 35 ku kyalo Katale - Mayanja gye yaziikibwa, yiika 183.88 e Ntende ku block 453 plot 5 ne yiika 75.33 e Ntabwe mu muluka gwa Katabi ku block 453 plot 3.
Wabula abagagga okuli Dr. George William Samula, Jack Wavamunno, Musinguzi Garuga e Ntebe ne Gordon Wavamunno baaligabana nga ne mulekwa omu asigaddewo tamanyi!
Kyokka Gordon Wavamunno bwe yalaba nga bannannyini ttaka abatuufu bazuuse, yayanguwa okukwatagana nabo era nga September 23 2010 yabawaako yiika 10 ku yiika 40 ze yali agabanye.
Ye Dr. George William Samula 62, omusawo eyakuguka mu by’amannyo nga 17 August 1995 yasaba ofiisi ya Administrator General okulabirira ettaka lya Kasimbazi era obuyinza ne bumuweebwa!
Buli mugagga eyafuna ekyapa, kiraga nti ye yasooka ku ttaka lino okuggyako Dr. Samula, ekikye kiraga nti kyava ku Kasimbazi.
Kyokka bwe twanoonyerezza mu ofiisi y'ebyettaka e Wakiso, kiraga ng’ekyapa kikyali mu mannya ga Daudi Kasimbazi!
Abazukkulu ba Kasimbazi abaakulembeddwaamu Ssenga waabwe Gertrude Nakiyimba, bagezezzaako okwekubira enduulu mu ofiisi ez’ejawulo ezivunaanyizibwa ku by’ettaka n’ensonganga zino naye bwe bayita abagagga bano tewali agendayo.
Baagezaako n'okuwaaba omusango mu kkooti y'e Ntebe wabula omulamuzi wa kkooti eno Joyce Kavuma n'abategeeza nti omusango munene ku kkooti ye.
Ekiriwo kati be batuuze abasoba mu 100 abaalina ebibanja ku ttaka lino abaligobwako.
Muky. Kiguli n’abatuuze b’e Tende abagagga be bagobaganya.
GERTRUDE NAKIYIMBA
Ono ye muwala wa Kasimbazi yekka akyaliwo era agamba bwati:
Taata we yafiira mu 1959, nnali muto nnyo era bwe nakulamu nafumbirwa e Ssingo nga kintwalira ebbanga okudda ng’obufumbo bw’edda bwe bwabanga.
Bakulu bange bonna baafa ng’ate nange sirina bwe nnali nnyinza okuva mu bufumbo nga simanyi nti n’ettaka lyali libbibwa. Okujja nnamala kufuna kirooto nga taata ang’amba nkomewo nnwanirire ettaka lye. Tutambudde mu ofiisi nnyingi naye ng’abaatwala ettaka lyange bwe babayita tebalinnyayo.
Nsaba Pulezidenti nga bwe yasobodde okuyamba ab’e Kayunga naffe ajje atuyambe kubanga ekyapa ekituufu nkirina kyokka abaggagga baafuna dda ebyapa byabwe!
JOSEPH KANAABO
Ono omu ku bazzukulu ba Kasimbazi:
Jjajja Kasimbazi nga tannafa mu 1959, yaleka akoze ekiraamo ng’agabye bulungi ebyobugagga bye omwali n’ettaka lino era n’alonda omusika Daudi Mukasa gwe yawa yiika 25.19 e Ntabwe.
Olw’okuba twali bato ate nga bakitaffe baafa dda, twali tetulina bingi bye twali tumanyi kubanga Ssenga yali yafumbirwa wala e Ssingo.
Mu mwaka gwa 2000 Ssenga yajja alondoole ku ttaka lye, wabula yaddayo mangu kuba yali alese bba nga mulwadde.
Olw’okuba twali tetumanyi kyakukola, twasooka ne tubimma amazzi okutuusa mu 2006 bwe twevaamu ne tugenda e Mpigi mu ofiisi y’ebyettaka ne tunoonyereza ebyali bikwata ku kyapa kya jjajja ekyali ku block 453 polot 3.
Kyatuggya enviiri ku mutwe bwe twasanga ng’ekyapa baali baakisalamu dda. Twakizuula nti Jack Wavamunno yali atutte yiika 100 eziri ku block 453 polot 6, Musinguzi Garuga ng’alinako yiika 82.2 ku plot 3 block 452 kyokka nga ziraga nti ziri ku kyalo ekyali kituliraanye ekya Ntabo sso nga ziri waffe e Ntabwe gattako Dr. Samula alina yiika nga 100!
Twayagala okubatabaganya naye abagagga beerema - Muky. Kiguli
KANAABO AGAMBA: Twazuula era nti Dr. Samula yakolagana ne ofiisi ya Administrator General n’asaba obuyinza okulabirira ekitundu ku ttaka lino nga 17 August 1995 era eyali omumyuka wa Administrator General, O.M.J Ndaula n’amukkiriza.
Kyokka we baakikolera ng’ettaka kya Kasimbazi lyali mu buyinza bwa Administrator General!
Nga December 10, 1995, Dr. Samula yafuna ekiwandiiko ekiraga nti ettaka lyava mu mannya ga Administrator General lye yali yakyusa nga February 7 1962 okuva Daudi Kasimbazi ne lidda mu gage era kwe yasinziira okuguza abantu abalala.
Dr. George William Samula yang’ambye:
Ettaka lino naligula ku bantu abo bennyini abagamba nti ssaalifuna mu butuufu. Ekituufu kiri nti Kasimbazi bwe yafa, abaana baasalawo okukwasa ettaka lino Administrator General awo n’atandika okulirabirira.
Abaana baatandika okutunda era buli agula abaana bano ssente azibaweera wa Administrator General.
Abaana bano bwe baamala okutunda kati bakozesa Ssenga waabwe ate okuddamu okununula ettaka lino.
Nze nnina endagaano eziraga nti be banguza era omu ku bbo ye Kanaabo.
Wabuna Kanaabo agamba: Ffe tetunuguzangako ku ttaka. Omwami oyo yakolagana n’abantu okwali Kanyambo ne Hajji Ndege abaali baagulako ku ttaka lino. Baakola endagaano ne Dr. Samula n’abawa emmotoka Kamunye. Mu ndagaano yagamba nti emmotoka yagiwa Nakiyimba olw’okumuguza ettaka gw’ataalabako oba yadde okwogerako naye.
JACK WAVAMUNNO
Nga November 1 1993, Jack Wavamunno yafuna ekyapa ku ttaka lino ku plot 19 block 453. Ekyapa kiraga nti ettaka tewali mwe lyava, nti ye yalitandikawo. Oluvannyuma yaguza aba Input Limited nga February 9 1996 nabo abaaguza Interfish Limited ey'Omuzungu Phillip nga October 13 2005.
Jack Wavamunno bwe nnamukubidde essimu yasoose n’agamba nti avuga mmotoka. Oluvannyuma yagambye nti, “ Ebintu bye mwogerako sibimanyi. Genda mu maaso owandiike naye manya ekinaabivaamu!”
MUSINGUZI GARUGA
Kanaabo agamba nti bwe baagenda ewa Garuga Musinguzi, yabalaga ekyapa ekyali kiraga nti yali aguze ku kyalo ekiriraanye Ntabo wabula nga yayingira ewaabwe n’atwala ogutundutundu.
“Twagenda ewa RDC e Ntebe, Sarah Bananuka mu 2006 ne tumuyitiramu. Yayita abantu bano bonna wabula Garuga n'Omuzungu Phillip bokka be bajja. Omuzungu yategeeza RDC nti ye ettaka yali aliguze ku bbanka nga kirabika waliwo omuntu eyali alisinzeeyo ne limulemerera okununula.
Nga May 14, 2009 RDC Bananuka yatusindika mu ofiisi y'ebyettaka e Wakiso ng’ayagala batuwe abapunta bapime ettaka lyaffe.
E Wakiso, yatusindika ewa Joseph Batume eyatuwa abapunta aba SM GEOTEAM LTD nga May 20 2009 bwe twatuuka ku ttaka ekibinja ky'abavubuka abaali bakutte ebyambe baatugoba.
Omulamuzi wa kkooti y'e Ntebe, Joyce Kavuma bwe yamala okuva mu musango, ate ng’atuweesezza n’engassi ya bukadde 14, twasalawo okutwala omusango mu kkooti enkulu mu Kampala wabula Jack Wavamunno bwe yakitegeera n'atutumira abantu nti tukkirize atuweeko yiika emu tuggyeko ne kaviti gye twali tusibye ku ttaka mu 2007.
Twagaana wabula ne batukaka okuteeka omukono ku ndagaano nga tukkiriza yiika emu nga March 21 2009. Ye Ssenga yagaana yiika eno okugiteeka mu mannya ge ne bagissa mu gange.”
Ye Gordon Wavamunno yayita abaana n’ategeeragana nabo, ku yiika 40 n’abawaako 10 ebibye ne biggweera awo.
Looya wa Gordon Wavamunno ayitibwa Mbaingana yagambye nti mukama we talina b’akaayana nabo olw’ettaka mu kitundu ekyo.
Joseph Musoke, Ssentebe w'ekyalo Tende:
Nze nakafuuka Ssentebe ku kyalo kino wabula okusinziira ku bintu nga bwe mbiraba, abagagga bali mubuzibu bw'amanyi kubanga ebiwandiiko ku ttaka bye balina biraga nti ettaka balifuna mu bukyamu wadde bakyagaanye okukkiriza.
RESTY KIGULI
Ono muyambi wa Pulezidenti ku byettaka. “Mmaze ebbanga nga mpita abagagga bano twogere ku nsonga y'ettaka lino naye nga bagaana okujja mu lukiiko wabula bwe banaagenda mu maaso n'okuziimuula enkiiko zino baakutwalibwa mu kkooti,” bwe yagambye
EBIBUUZO
1. Wa abagagga gye baggya ebyapa ng’ate mu kompyuta za ofiisi y’ebyettaka e Wakiso tebaliimu ate nga n’ekyapa kikyasoma Daudi Kasimbazi?
2. Ettaka eryalina nnyini lyo, abagagga babeera batya n’ebyapa ebiraga nti be baasooka okufuna ebyapa ku ttaka lino?
3. Ani yazigirira abagagga nabo ddiiru y’ettaka lino? Tekiba nga ofiisi ya Administrator General ebirimu!
4. Lwaki abakulu bano tebaagala kujja mu nkiiko kunnyonyola engeri gye baafunamu ettaka lino?


text:
SSAABASUMBA w’essaza lya Kampala, Dr Cyprian Kizito Lwanga asabye ababaka ba Palamenti bave mu kumala ebiseera nga bateesa ku bintu ebitazimba wabula bateese ebikulaakulanya abantu ba wansi ababalonda.
Bino yabyogedde ayigiriza mu kitambiro kya mmisa ng’aggulawo ekigo ekyabbuddwaamu Omutuukirivu Charles Lwanga
e Mutundwe ku Ssande.
Yanokoddeyo ebiruma abalonzi ng’ebbula ly’eddagala mu malwaliro, obwavu n’ebirala kyokka ababaka tebabifaako wabula badda mu kuteesa bitayamba nnyo bantu naddala aba wansi.
Bwanamukulu w’ekigo kino, ekyakutuddwa ku Lubaga ye Fr. Dennis Kibalama ng’omukyuka we ye Fr. Joseph Ssenkaali.


text:
Bya JOSEPHAT SSEGUYA
REMA Namakula afulumizza oluyimba olupya lw’akoledde vidiyo gy’akung’anyirizzaamu abawala abali ba ssente 50. Luno lwe luyimba lw’azzizza ku Balitukululira ku kaliba.
Oluyimba luno baluyita batya?
Sitaaki. Luli mu Luswayiri ng’ekigambo ekyo kitegeeza saagala naye nga kye ntegeeza nti, saagala kukulumya mukwano.
Lwaki wayimbye mu Luswayiri?
Omuntu akyusakyusaamu olaba ne bw’eba mmere era okyusaamu.
Ye ofumbirwa ddi?
Sinnaba kuba nnina emyaka mitono ndi awo mu 20 egisooka nja kufumbirwa nga mpeza 30.


text:
Essuula 1
1 Mu mwaka ogw'okusatu mu mirembe gya Yekoyakimu kabaka wa Yuda; Nebukadduneeza kabaka w'e Babulooni n'ajja e Yerusaalemi, n'akizingiza.
2 Mukama n'awaayo Yekoyakimu kabaka wa Yuda mu mukono gwe, era n'ebintu eby'omu nnyumba ya Katonda ebimu: n'abitwala mu nsi Sinaali mu ssabo lya katonda we: n'aleeta ebintu mu ggwanika lya katonda we.
3 Kabaka n'agamba Asupenaazi omukulu w'abalaawe be, ayingize ku baana ba Isiraeri, ab'omu zzadde lya kabaka n'ery'abakungu:
4 abavubuka abataaliko bulema, wabula ab'amaaso amalungi, era abategeevu mu magezi gonna, era abakabakaba mu kutegeera, era abaamanya ebiyigirizibwa, era abasaanira okuyimirira mu nnyumba ya kabaka: era abayigirizenga amxgezi ag'Abakaludaaya n'olulimi lwabwe
5 Kabaka n'abalagira omugabo ogwa bulijjo ogw'oku mmere ya kabaka, n'ogw'oku mwenge gwe yanywanga, era babaliisize emyaka esatu: bwe giriggwaako balyoke bayimirire mu maaso ga kabaka.
6 Ne muba mu abo, ku baana ba Yuda, Danyeri, Kananiya, Misayeri, ne Azaliya.
7 N'omukulu w'abalaawe n'abatuuma amannya: Danyeri n'amutuuma Berutesazza: ne Kananiya n'amutuuma Saddulaaki: ne Misayeri n'amutuuma Mesaki: ne Azaliya n'amutuuma Abeduneego.
8 Naye Danyeri n'ateesa mu mutima gwe obuteeyonoonyesanga n'emmere ya kabaka, newakubadde n'omwenge gwe yanywanga: kyeyava asaba omukulu w'abalaawe aleme okweyonoonyesanga.
9 Ne Katonda n'alabisa Danyeri ekisa n'okusaasirwa mu maaso g'omukulu w'abalaawe.
10 Omukulu w'abalaawe n'agamba Danyeri nti Ntidde mukama wange kabaka, eyabalagira bye munaalyanga ne bye munaanywanga: kubanga kiki ekiriba kimulabya amaaso gammwe nga tegafaanana bulungi ng'abavubuka abenkana nammwe obukulu? Bwe gutyo omutwe gwange gwandirabye akabi eri kabaka.
11 Danyeri n'alyoka agamba omusigire, omukulu w'abalaawe gwe yafuza Danyeri; Kananiya, Misayeri, ne Azaliya: nti
12 Okemere abaddu bo ennaku kkumi, nkwegayiridde: batuwenga ebijanjaalo okulya, n'amazzi okunywa.
13 Amaaso gaffe galyoke gakeberwe w'oli, n'amaaso g'abavubuka abaalyanga ku mmere ya kabaka: era nga bw'oliraba, okole bw'otyo eri abaddu bo.
14 Awo n'abawulira mu bigambo ebyo, n'abakemera ennaku kkumi.
15 Awo ennaku ekkumi bwe zaggwa, amaaso gaabwe ne gafaanana bulungi, era baali nga bagezze omubiri, okusinga abavubuka bonna abaalyanga ku mmere ya kabaka.
16 Awo omusigire n'abaggyako emmere yaabwe, n'omwenge gwe bandinyweddenga, n'abawa ebijanjaalo.
17 Naye abavubuka abo abana, Katonda n'abawa okumanya n'okutegeera mu kuyiga kwonna n'amagezi: Danyeri n'aba omukabakaba mu kwolesebwa kwonna ne mu birooto.
18 Awo ennaku bwe zaggwa, kabaka ze yagamba okubayingiza, omukulu w'abalaawe n'abayingiza mu maaso ga Nebukadduneeza.
19 Kabaka n'anyumya nabo: ne mu abo bonna ne mutalabika abaali nga Danyeri, Kananiya Misayeri, ne Azaliya: kyebaava bayimirira mu maaso ga kabaka.
20 Ne mu buli kigambo eky'amagezi n'eky'okutegeera, kabaka kye yababuuza, yabalaba nga basinga emirundi kkumi abasawo, n'abafumu bonna abaali mu bwakabaka bwe bwonna.
21 Danyeri n'abeerawo okutuusa ku mwaka ogw'olubereberye ogwa Kuulo kabaka.


text:
Essuula 1
1 Awo olwatuuka mu nnaku abalamuzi ze baalamuliramu, enjala n'egwa mu nsi. Awo omusajja ow'e Besirekemuyuda a'agenda okutuula mu nsi ya Mowaabu, ye ne mukazi we, ne batabani be bombi.
2 N'erinnya ly'omusajja lyali Erimereki, n'erinnya lya mukazi we Nawomi, n'erinnya lya batabani be bombi Maloni ne Kiriyoni, Abaefulaasi ab'e Besirekemuyuda. Ne batuuka mu nsi ya Mowaabu, ne babeera eyo.
3 Awo Erimereki bba Nawomi n'afa; naye n'asigalawo ne batabani be bombi.
4 Ne bawasa ku bakazi ba Mowaabu; erinnya ly'omu Olupa, n'erinnya ly'ow'okubiri Luusi: ne bamalayo emyaka nga kkumi.
5 Awo Maloni ne Kiriyoni ne bafa bombi; omukazi n'afiirwa abaana be bombi ne bba.
6 Awo n'alyoka agolokoka ne baka baana be, addeyo ng'ava mu nsi ya Mowaabu: kubanga yali awulidde ng'ali mu nsi ya Mowaabu nga Mukama bwe yajjira abantu be ng'abawa emmere.
7 N'ava mu kifo mwe yali, ne baka baaaa be bombi wamu naye; ne batambula mu kkubo okuddayo mu nsi ya Yuda.
8 Awo Nawomi n'agamba baka baana be bombi nti Mugende muddeyo buli omu ku mmwe mu nnyumba ya nnyina: Mukama abakole eby'ekisa, nga mmwe bwe mwakola abaafa era nange.
9 Mukama abawe okulaba okuwummula, buli omu ku mmwe mu nnyumba ya bba. N'alyoka abanywegera; ne bayimusa eddoboozi lyabwe, ne bakaaba amaziga.
10 Ne bamugamba nti Nedda; naye tuliddayo naawe eri abantu bo.
11 Nawomi n'agamba nti Mukyuke nate, baana bange: kiki ekibaagaza okugenda nange? nkyalina abaana mu lubuto lwange babeere babbammwe?
12 Mukyuke nate, baana bange, mweddireyo; kubanga nkaddiye mpitiridde okuba n'omusajja. Bwe nnaayogera nti Nsuubira, newakubadde nga mbeera n'omusajja ekiro kino, era ne nzaala abaana ab'obulenzi;
13 kale mwandibalindiridde okukula? kyemuliva muleka okuba n'abasajja? nedda, baana bange; kubanga nnumwa nnyo ku lwammwe, kubanga omukono gwa Mukama gwafuluma okulwana nange.
14 Ne bayimusa eddoboozi lyabwe, ne bakaaba nate amaziga: Olupa n'anywegera nnyazaala we; naye Luusi ne yeegata naye.
15 N'ayogera nti Laba, muggya wo azzeeyo eri abantu be n'eri katoada we: naawe ddayo ogoberere muggya wo.
16 Awo Luusi n'ayogera nti Tonneegayirira kukuleka, n'okuddayo obutakugoberera: kubanga gy'oaoogendanga, gye nnaagendanga nze: era gy'onoosulanga, gye nnaasulanga nze: abantu bo be banaabanga abantu bange, era Katonda wo Katonda wange:
17 gy'olifiira, nze gye ndifiira, era gye balinzika: Mukama ankole bw'atyo era n'okusingawo, oba ng'ekigambo kyonna kiritwawukanya ggwe nange wabula okufa.
18 Awo bwe yalaba ng'amaliridde okugenda naye, n'aleka okwogera naye.
19 Awo abo bombi ne batambula okutuusa lwe baatuuka e Besirekemu. Awo olwatuuka bwe baamala okutuuka e Besirekemu, ekibuga kyonna ne kisasamala ku lwabwe, abakazi ne boogera nti Ono Nawomi?
20 N'abagamba nti Temumpita Nawomi, naye mumpite Mala: kubanga Omuyinza w'ebintu byonna yankola ebikaawa ennyo.
21 Nnava wano nga njijudde, era Mukama ankomezzaawo ewattu nga sirina kantu: kiki ekibampisa Nawomi, kubanga Mukama yategeeza ku nze, era Omuyinza w'ebintu byonna yambonyaabonya?
22 Bwe batyo Nawomi n'akomawo, ne Luusi Omumowaabu, muka mwana we, wamu naye, eyakomawo okuva mu nsi ya Mowaabu: ne batuuka e Besirekemu nga kyebajje bakungule sayiri.


text:
Bya VIVIEN NAKITENDE
ENNONO kimu ku bintu ebisinga okwesigamwako mu mawanga, wabula ne mu bizinensi namwo mulimu ennono era buli bizinensi erina ennono kwetambulira nga singa ogigoberera owangula.
Omusuubuzi omututumufu mu munisipaali ya Lubaga era nnannyini kkampuni ya REFASU evunaanyizibwa ku bikozesebwa bya Airtel ne Warid mu kitundu kino, Makindye n’e Nsangi, Sulaiman Ssendi akulaga engeri ennono gy’emuyambye okugaziwa n’okutuusa bizinensi ye ku mutindo era ku mwanjo mu Lubaga.
Annyonnyola engeri gy’asobodde okuva ku ddaala ly’okutunda eyatayimu ku kkubo okutuuka lw’atuuse ku kutandikawo kkampuni ez’obwannannyini.
“Nga mmalirizza okusoma mu 1997 nanoonya eky’okukola ne kibula, oluvannyuma nagula essimu ku 80,000/- ne ngiteeka e Wankulukuku mu ka tawuni ne ntandika okukola, olunaku lwazibanga nkoze amagoba ga 20,000/- oluusi n’okusingawo.
Kino kyanzizangamu amaanyi n’ekirooto kyange eky’okutuula mu ofiisi ng’abaasoma abasinga bwe bakola ne nkissa ebbali. Nnakeeranga ku kayumba kange ak’essimu ne nkola era bwe nnawezaawo ne ngula essimu endala ne ngiteeka mu kifo ekirala nendekawo abakozi olwo ssente ne zeeyongera.
Buli lwe nnawezangawo ssente nga ngula essimu endala okutuusa lwe nnaweza essimu 80 nga nzitadde mu Lubaga n’ebyalo ebyetooloddewo. Abakozi nnabasoloozanga bonna buli lunaku, okubala ebitabo n’okubasasula.
Ebinaazimba bizinensi yo
1 Ennono: Manya obulombolombo n’ennono ya bizinensi gy’okola era obigoberere.
2 Embalirira: Buli bizinensi yeetaaga okubala ennyingiza n’ensaasaanya.
3 Okwewaayo: Gy’okoma okwewaayo n’okwagala bizinensi yo gy’ekoma okukula kuba buli kiseera ogiyiiyiza.
4 Okwerekereza: Bizinensi yonna okukula yeetaaga okwerekereza naddala ebitwala ssente nga tebizza magoba ng’okucakala.
5 Okuwandiika ebikozesebwa: Kino kiyamba era kikulaga ekkubo ery’obuwanguzi.
6 Okwebuuza: Obuteemalirira kikulu, era weebuuze ku bakusingako mu bizinensi yo kijja kuyamba okumanya ky’obadde tomanyi eky’omugaso eri enkulaakulana yo.
7 Abakozi: Abakozi nabo kitundu ku bizinensi yo, londa abo b’omanyi obulungi ate naawe weenyigiremu butereevu omanye entambula y’emirimu gyo.
8 Bizinensi giggyeemu ebyobufuzi kuba bw’obigattika ng’ekulemye kuba mu bizinensi weetaaga okukolagana na buli muntu awatali kusosola.
9 Bizinensi yo naawe muli bantu ba njawulo, yo erina enkola yaayo naawe olina eyiyo kale y’ekufuga era ky’ekugamba ky’olina okukola sso si gwe ky’oyagala okugikozesa.
10 Okweraga: Kino kisindiikiriza okusaasaanya ensimbi ennyingi ze boonoona kyokka nga za bizinensi ekigisuula.
11 Ekifo: Ekifo w’oteeka bizinensi yo kikulu ekirungi kigikuza ate ekibi kigitta.
Ng’oggyeko okubeera Agenti wa Airtel Ssendi alina bizinensi endala omuli kkampuni ya Njana Construction, alina ekizimbe awatuula enkung’aana n’okukolerwa embaga ekiyitibwa Jjajja Nakimera e Wankulukuku, ye nnannyini ssomero lya Kitebi Pride P. S, kalina gaggadde e Mutundwe, amayumba agapangisibwa e Wankulukuku ne mu Lubaga, ng’aliko ne wooteri gy’anaatera okumaliriza ku luguudo lw’e Masaka n’emmotoka ezisukka mu 10 ezitambuza emirimu gye.
Ssendi azaalibwa omugenzi Haji Muhammad Njawuzi mu Ndeeba n’omukyala Scolastica Nassejje ow’e Kimanya Masaka. Yasomera mu Nakivubo pulayimale, Old Kampala S.S ne Makerere University gye yafuna diguli mu by’obusuubuzi.
ESSIMU YEETAAGA OKUBALA
Obuwanguzi bwe nnatuukako mu ssimu bwantegeeza ennono ya bizinensi yange. Nnakimanya nti essimu yeetaaga okubala ennyo n’okugibeeramu obudde bwonna kye nakola era ekintuusizza ku buwanguzi.
Okuvuganya bwe kwayitirira nagenda mu kampuni ya Airtel ne nfuna olukusa okutunda ebintu byayo mu Ggombolola y’e Lubaga, Makindye ne Nsangi. Muno mulimu: eyatayimu, ssente ezitambuzibwa (ZAP), siimukaadi, modem n’ebirala.
Warid bwe yajja nayo ne nkola kye kimu era ne ntandika kkampuni ya REFASU TELECOM era kati sitoma.


text:
NNAMALA n’omuwala emyezi mukaaga naye mu kiseera ekyo nnali sikola. Era nga lw’atasiibye wange nze nsiiba ewuwe oba nga bw’aba tasuze wange nze nsula ewuwe.
Lumu nnalaba omusaayi era nang’amba nga bwe yali mu nsonga. Era n’omulundi ogwasembayo ne ngulaba.
Yali amanyi okugaana okwegatta naye lwa nsonga eyo. Mu nnako ezo n’ang’amba nti takyagenda mu nsonga mbu alabika yafuna olubuto era mbu ayagala kuluggyamu ne mmugaana.
Okumwagala nnamusanga alina omusajja naye n’antegeeza nga bw’amulese kuba yali alina abakazi bangi ate nga nze sirina.
Olunaku lwe yasooka okusula mu kifuba kyange teyaddamu kwosa wadde n’olunaku olumu. Kati olubuto yalugabira musajja oli ate omwana gwe yazaala tayagala mmulabeko.
Bw’andaba ng’amubikka. Omwana oyo ddala wa musajja oli oba wange? Naye lwaki ndowooza nti omwana ono wange?
OKUSOOKERA ddala omuwala ono mujoozi. Takomye ku kujooga gwe naye n’omusajja oli omulala gwe yagabira omwana kuba mwembi abacanga bucanzi.
Omwana asobola okubeera owuwo, oba ow’oli gwe yamugabira. Naye bw’oba olowooza nti omwana ono wuwo, wandisaze amagezi n’omukebeza omusaayi awamu n’ogugwo. Obuzibu bwe ndabawo nti omwana amukukweka.
Ekirala, ye ono omuwala mwesonyiwe ofune omukazi omulala kubanga ono ajja kukulumya omutwe ate akuleetere n’endwadde. Olulala bw’ofuna omuwala tomupapira era toyanguyiriza kwegatta naye naddala nga temukozesezza kondomu.


text:
Engeri Y'okuyiga N'obukodyo Bwakwo
There is occasions and causes why and wherefore in all
things
Wm Shakespeare, 1564-1616
English poet/playwright
Engeri Y'okuyiga N'obukodyo Bwakwo:
Okwefananyiriza kukuyiga
- Obukakkamu mu mbeera
Londa obudde obulungi bwonoyigira mu, aw'okusomerwa awatuufu ate
n'endowooza ennungi ekuteeka obuteesi mu mbeera ennungi ey'okuyiga;
- Gezaako okutegeera by'osoma
Tematema mu byosoma kuba amawule tegokya mutima ate era lamba ebyo
by'otategedde mubuli katundu.
- Jjukira
Nga omaze okusoma gezako okussa ebyo by'osomye mubuli katundu mu
lulimi lw'otegeera oba olukwanguyira.
- Kuba akaddanyuma
Dayo emabega oddemu okutunulira ebyo by'otategedde. Nonya
obuyambi okuva mu basomesa, mu bitabo newalala bwoba okyabulamu
okubitegeera.
- Gaziya by'osoma
Webuuze ebibuzo bino ebisatu wammanga:
- Singa mbadde nsobola okwogera n'omuwandiisi nandimubuzizza
bibuuzo ki era nandimugambye wa awankalubiridde okutegera?
- Byensoma bikwatagana bitya neby'ogala okola?
- By'oyiga oyinza otya okubinyumisa era nebikwanguyira wamu
nebayizi bano okubitegeera?
- Yisaamu mu byosomye
Jukira amakubo mwoyise okujjukira n'okutegeera by'oyize kino kijja
kuyamba mu kuyiga okuddako.
Ekiddirira


text:
Nze Hope e Kasese. Ndi mufumbo naye baze tantuusa ku ntikko. Nkole ntya?
Mwana wange saagala omusango oguteeke ku mwami wo. Okutuuka ku ntikko kiva ku bintu bingi. Okusookera ddala mulina okubeera n’omukwano wakati wammwe ate n’emirembe mu maka.
Ekirala ggwe kennyini olina okuba ng’ebirowoozo bitereevu kubanga okutuuka ku ntikko omubiri gulina okweta obulungi. Ekirala mwana wange munno alina okuyiga ebikusanyusa era olina okumuyambako.
Naye mwana wange ky’olina okumanya nti bakyala abamala batono. N’ekirala baana bange abakazi abasinga okumala kwabwe kuli wabweru naddala ku kakukufa ate buli mukyala amala bubwe.


text:
Katikkiro wa Buganda, Charles Peter Mayiga leero lw’alambula Abaganda abali mu bitundu bya Ankole. AHMED KATEREGGA NE ALI WASSWA balaze ebyafaayo byabwe mu kitundu kino gye bagenze mu maaso n’okubunyisa ekitiibwa kya Buganda.
ANKOLE kye kimu ku bitundu bya Uganda ebyasengwamu Abaganda abangi okumala emyaka n’ebisiibo.
Mu kubala abantu okwa 1991, disitulikiti y’e Mbarara yokka, eyali tennaba kusalwako Isingiro, Ibanda ne Kiruhura, yalimu Abaganda 100,000.
Ekimu ku bitundu ebisingamu Abaganda abangi, ly’essaza ly’e Bukanga mu disitulikiti y’e Isingiro. Lino lya muliraano n’e Kooki, era Abaganda bangi okuva e Kooki, abalirimiramu, okulirundiramu, awamu n’okulisuubuliramu. Mu bano mwe muli ne nnaggagga Gordon Wavamunno owa Spear Motors, Dr. Asumani Lukwago, omuwandiisi ow’enkalakkaluira mu minisitule y’ebyobulamu n’abalala bangi.
Abaganda abaasooka mu Ankole, baali Bakunta, abadduka wano ku nkomerero y’ekyasa kya 18 nga Ssekabaka Ssemakookiro, awangudde mukulu we Ssekabaka Jjunju, eyawangula Buddu okuva ku Bunyoro.
Okusinziira ku katabo Abateregga ku Nnamulondo ya Buganda aka J.S. KASIRYE, Ssemakookiro yali alagidde abagabe be, mukulu we bamukwate bukwasi sso si kumutta.
Kyokka bo ne beetulinkiriza ne bamutta n’atandika okubayigga n’ab’eng’anda zaabwe nabo abatte, ne bagenda nga bakunta bukunsi okukkakkana nga batuuse e Bunyaruguru na kati gye bakyali.
Omu ku Banyaruguru abasinga obwatiikirivu kati ye mulamuzi Bart Magunda Katureebe owa kkooti ey’oku ntikko. Ono ye yakiikiriranga Bunyaruguru mu N.R.C. ne mu Palamenti eyoomukaaga era n’abeerako Minista omubeezi ow’ensonga ez’ebweru n’ebyobulamu.
Katureebe eyeddira Empologoma, olumu yategeeza Bukedde nti Olunyaruguru lw’asigaza ebigambo by’Oluganda bingi nti era lwawukana mu bingi ku Lunyankole.
Omulamuzi Katurebe agamba nti Sir Edward Muteesa II yakyaliranga nnyo Abaganda b’omu Ankole naddala ab’e Bunyaruguru nti era baali bamukwano nnyo ne Sir Godfrey Gatshinga, Omugabe wa Ankole eyasembayo.
Kabaka Ronald Muwenda Mutebi ll naye yalambula Ankole n’afunayo amakula mangi naddala ag ‘ente. Jjuuzi, era Abanyankole abalina amalundiro mu Kabula nga bakulemberwa Omulangira, Gen.Elly Tumwine baasonze obukadde 30 ze baakwasizza Katikkiro Charles Peter Mayiga, mu kaweefube w’okuzzaawo amasiro g’e Kasubi.
Abaddako be baddukirayo mu ntalo z’eddiini ez’enkomerero y’emyaka gya 1880 n’entandikwa ya 1890. Abasomi (Abakristu n’Abasiraamu) bwe baagoba Kabaka Mwanga II ku Bwakabaka, ne bassaako Kiweewa, ate Abasiraamu ne bamubagobako naye ne bamuggyako ne bassaako Nuuhu Kalema, Abakristu baddukira mu Ankole.
Pulezidenti Museveni agamba nti Omugabe yali abawadde essaza ly’e Isingiro, awali ettaka eggimu n’enkuba ennyingi, balime eyo ensuku z’amatooke. Kyokka bo, nga bakulembeddwaamu Gen. Honorat Nyonyintono ne Sir Apollo Gulemye Kaggwa baalondawo ssaza ly’e Kabula, eryali ku nsalo ne Buganda ate nga lya lukoola, libajjukizenga ennaku ate basinziirewo okulumba bakomewo kuno.
Baatumya Kabaka Mwanga okuva e Bukumbi mu Tanzania gye yali abudamye ne balwana olutalo olwagoba Abasiraamu, ne baddukira e Kijungute mu Ssingo ku nsalo ya Buganda ne Bunyoro era eyo Kabaka Kalema gye yafiira.
Abaganda lwe baasomesa ebyobufuzi mu Ankole
EKIBINJA ky’abanoonyi b’obubudamu ekirala kye ky’Abasiraamu. Capt. Frederick Lugard bw’akuba enkambi ku kasozi Kampalamukadde mu December wa 1890, yasanga Abasiraamu bakyali Kijungute nga beekobaanye n’Omukama Kabarega owa Bunyoro okulumba Abakristu, baggye Mwanga ku Bwakabaka basseeko Mbogo.
Yabakuba akalimi n’abakomyawo kuno n’abawa amasaza Butambala, Gomba ne Busujju kyokka abaserikale Abanubbi bwe beediima ne Gomba ne Busujju n’agabaggyako.
Abaawulira nga basosoddwa ekisukkiridde baawangangukira mu bitundu ebirala omuli Ankole, Bunyoro, Tooro, Busoga, Bugwere, Kiziba n’awalala.
Mu baagenda mu Ankole mwe muli ne Mutaasa, kitaawe wa Haji Mutaasa Kafeero. Bano basangibwa mu kibuga Mbarara n’emiriraano, ne mu masaza nga Isingiro naddala mu kabuga Kaberebere ku luguudo oluva e Mbarara okugenda e Kikagati, gye boogera Oluganda ne mu byalo, Itendero awattibwa ennyo Abasiraamu nga Idi Amin asiguukuluddwa mu 1979.
Mu Ankole, okumala ekiseera nga tebaawula Muganda na Musiraamu era abamu ku battibwa mu 1979, baali Baganda be baatwalako ettaka n’ebibanja byabwe. Abamu ku baasimattuka baddukira Kyazanga kati mu disitulikiti y’e Lwengo, mu Buddu.
Okwo kwaddako, ababuulizi b’enjiri n’abaami abaasomesanga enfuga y’Ekiganda.


text:
MMENGO asitaanye n’olutalo olw’okutuddizza EBYAFFE. naye newankubadde endagaano eyakolebbwa Pulezidenti Museveni ne Kabaka wa Buganda yatuddizza ebimu ku byaffe, mu ngeri endala nnyingi go gakyali mabaga.
Eyanyaga ebyaffe yanyagirako n’emirimu egyabikolerwangamu. Bwe ziba mbuga ez’amasaza n’amagombolola, embuga ezo zatuulangamu enkiiko ezirina obuyinza okutambuza enfuga ey’ekitundu ng’era zirina obuyinza okutambuza enfuga eyo.
Kati bwe kiba ng’embuga z’amasaza n’amagombolola zatuddizibwa kyokka ng’emirimu gyazo, obuyinza n’ensimbi byo nga byasigaddeyo gye byanyagirwa, awo okiraba bulabi nti Gakyali mabaga.
Bw’oba olowoozezza ku ttaka ly’Amasaza n’amagombolola nti lye lyatudizibbwa, sooka owulire Abaami ba Kabaka abali mu Masaza n’amagombolola ago bye boogera. Bagamba nti ettaka eryo lyasokoolwa dda ne ligabibwa ng’era embuga ezimu zasigaza buwugiro bwa ttaka obatakyalina kinene kya nnyo ekiyinza okubukolerwako.
Kirungi ebizimbe byatuddizibbwa, naye tugenda byonna kubikoleramu ki ng’emirimu gyabyo ggyo teginatuddizibwa?
Obuzibu obw’okuddizibwa ekintu kyokka nga ebigenderako tebikuddizibbwa, bulabikidde nnyo ku Lubiri lwa Kabaka olw’e Mmengo.
Olubiri olwo lwakomawo nga lusensebuddwa, kyokka obuyinza obwakung’aanyanga ensimbi ezaluyimirizangawo bwo ne butakomezebwawo.
N’ekiddiridde kwe kwekwasa eby’okuluvugiramu mmotoka ez’empaka n’okulukoleramu ttabbulu lufunibwemu akasente kyokka nga kyo ekitiibwa kyalwo n’ebigendererwa byalwo mu nnono bifudde ttogge.
Era wano n’abolukiiko olukulu olwa Buganda eby’okuteesa nga beesiisa, nga balinda kuteesa ku bajeti y’enyingiza n’ensaasaanya y’omuwanika Nagawa, kati batuuse okubivaako.
Newankubadde waliwo ebyaffe ebyatuddiziddwa, naye waliwo enjawulo y’okubituddiza ate n’okubifunira ddala. Ate era nga kyetaagisa nnyo n’okusala amagezi ag’okweyambisaamu ebikuddizibbwa ate n’okulwanirira ebyo ebikyasigaddeyo. Mu ngeri eyo olukiiko luteekwa okuddamu okutuula nga bwe lwatuulanga edda.
Awo era Mzee Zedde walabidde ennaku! Teebereza oli okukunyagako ekikyo ne weetoziira ng’okibanja kyokka nga akubadala bubadazi, kyokka ne yennyula n’akikuddizza naye nga kisosonkoddwa.
Kati n’ogamba nti eyo y’emaanya y’enkoko? Nedda Ssebo eyo si y’emaanya y’enkoko. Sikulimba!


text:
ENSWA bw'ekyusa amaaso nga naawe okyusa envubo. Ensangi zino, tewakyali kwawula mirimu nti guno gwa musajja guno gwa mukazi. VIVIEN NAKITENDE akutuusaako omukyala Eron Kimbugwe Nankya eyeegulidde erinnya mu kutendeka omupiira gw'ebigere.
Eron Kimbugwe Nankya yazaalibwa omugenzi Stanley Nsubuga ne maama Resty Bamundaga e Manja, Nsangi mu Wakiso.
Pulayimale yagisomera mu St.Anne e Kabowa n'oluvannyuma ne yeegatta ku Kitebi SS ne Namutamba SS gye yasomera siniya. Yeegatta ku ttendekero ly'abasomesa erya Shimoni gye yakugukira mu busomesa bwa pulayimale mu 2002.
Atandika omupiira:
Nankya agamba nti omupiira yagwagala kuva buto wabula ng'asinga kwettanira gwa kubaka era olw'ekitone kye ng'ansomera bwereere kuba yali muteebi mulungi.
Ng'asoma mu siniya e Kitebi SS, yeegatta ku ttiimu ya UCB eyali ey'abawala n'abalenzi. Muno mwalimu omuzannyi Sam Kawalya, eyaliko ku ttiimu y'eggwanga ne Ritah Kibedi, eyali abaka n'okusamba era ye yamusikiriza okwenyigira mu mupiira gw'ebigere kuba namwegomba nnyo.
"Wabula ekyewuunyisa, omupiira sigusambangako ng'ekitone nkirina mu kutendeka era bw'osanga abaana bange nga bazannya olowooza Sir Alex Ferguson (eyali omutendesi wa ManU) y'abatendeka."
Muwagizi wa ManU era yeegomba nnyo Ferguson gwasuubira nti lumu ajja kumwenkana mu kutendeka .
Nankya okuloka ng'enjogera y'ennaku zino bw'eri waliwo Abazungu ababakyalira mu 2012 ku ssomero lya Lilly Kindergarten & P/S e Lungujja, ne bamulaba g'atendeka abaana era ne beegomba engeri gy'akolamu omulimu guno, kwe kumutuukirira ne bamuwa ssente ezaatandikawo Akademi y'omupiira gw'abaana abali wansi w'emyaka 15 (Rafiki Soccer Academy) mu January 2013.
Akademi erimu ttiimu ssatu n'abazannyi abasukka mu 40 era abatendeka ne bannange basatu; Jesca Nassaka, Pauline Nabulya ne Moses Kalanzi.
Empisa n'obutendesi:
Nankya agamba nti enjawulo wakati wa ttiimu etendekebwa omusajja n'omukazi eri nti eyo etendekebwa omukyala ebeera n'empisa.
"Buli mpaka ze nnali nneetabyemu ttiimu yange yeebaddenga etwala ekirabo ky'empisa," Nankya bw'agamba, n'agattako nti abaana abayigiriza nga maama waabwe era abalung'amya mu buli kimu sso si mupiira gwokka.
" Omupiira tugusomesa ku Lubaawo era we tutuukira mu kisaawe nga bamanyi ekyokukola."
Ttiimu z'atendese:
Atendeka ttiimu y'essomero lya Lilly ne Rafiki Soccer Academy.
" Nsuubira okutendeka ne ku ttiimu z'abakulu." bwe yagambye.
Ebikopo bye yaakawangula:
Ttiimu ye eya Rafiki yawangula ekikopo kya On Soccer Academy Cup ekya U14 ne U12 omwaka guno.
Ng'oggyeeko ebikopo ttiimu z'atendeka ziwangudde ebirabo naddala ebyempisa n'okwambala obulungi. Mu mpaka za bamusaayimuto eza Kampala Junior Football Association (KAJUFA) ezaaliwo mu April 2013, baawangula ekirabo ky'empisa n'obuyonjo.
Bye yeenyumiriza mu kutendeka:
Nankya agamba nti afunyemu ettuttumu kuba abantu abasinga tebakkiriza nti omukazi asobola okutendeka omupiira gw'abasajja kale buli mpaka ze beetabamu buli omu afaayo okumumanya.
Nankya (owookubiri ku ddyo emabega) n'abamu ku bazannyi b'ateendeka.
Mu mulimu guno era Nankya afuniddemu emikwano naddala ebweru w'eggwanga egimuyambye okufuna Abazungu abamuyamba mu by'ensimbi.
"Twakola n'amaka e Kabowa mwe tulabirira abaana mu luwummula sso ng'abamu babeererawo ddala era tubayamba ku bisale by'essomero". Nankya bwe yagambye.
Okusoomoozebwa:
"Abazannyi bannyoomaanga nga balowooza nti sisobola kubayigiriza mupiira, wabula baagenda bakimanyiira era kati banjagala nnyo ng'omutendesi waabwe."
Ebiruubirirwa:
"Ng'enda kuddayo nsome okutendekebwa mu mupiira gw'ebigere nfuuke pulofeesono nange mpitibweko Ferguson wa Uganda."
Njagala mmenye likodi ng'omukazi asoose okutendeka ku ttiimu y'eggwanga 'The Cranes,' era ttiimu gye nditendeka erina okwetaba mu World Cup.


text:
Bya MUMANSA
BWE kiba ng’enteeseganya za Loodi Meeya Lukwago ne Gavumenti zaalemaganye, ekyo omanyi kye kitegeeza? Kitegeeza nti kacici w’okugugulana abadde mu mwaka oguwedde, waakuyingizibwa ne mu mwaka omuggya nagwo gube gwa kudwadwalikana, ddukadduka ne ttiiyagaasi!
Naye okuggyako nga bwe bagamba nti ‘ekinatta amaka tekyeramba luggya’ teebereza okutegeeragana kulema kutya okubeera mu nkiiko, ne kulema okutuukibwako ne mu mbuga z’amateeka ate era ne kulemaganira ne ku ‘lawunda tebulo’ ng’abagugulana batudde okuteesa?
Olwo buli mwaka bwe gunaaba ogw’okugugulana, abakulembeze balifuna ddi ebiseera eby’okukola ku by’enkulaakulana y’eggwanga?
Okumanya ng’okudwadwalikana n’okugugulana kw’abakulembeze baffe kugenze wala nnyo, ggwe sso olaba n’okudwadwalikanira mu Palamenti nagwo gubafuukidde muze!
Palamenti eriwo kuteesa n’okuyisa amateeka eggwanga kwe linaatambulira, naye teebereza palamenti eneetuukiriza etya obuvunaanyizibwa bwayo ng’okuteesa kwayo nakwo kuleetebbwaamu obuzannyo bwa ‘Jangu onkwekule?’
Jjo ly’abalamu wano Ssaabaminisita Amama Mbabazi yakaabye wowotto mu palamenti ng’agamba nti ne bayisa etteeka eriwera abantu okuvugira bannaabwe ku mpanka, sso ng’etteeka eryo Gavumenti yabadde ekyalina okulyebuzaako!
Palamenti erina okutambulira awamu ne Gavumenti, naye ababiri bayinza okutambula obumu okuggyako nga batabaganye?
Bwe kiba nga palamenti tetambulidde wamu ne Gavumenti mu kuyisa etteeka eriwera okuvugira ku mpanka, kati okutambulira awamu tekukalubye?
Emirimu gy’enkulaakulana egidobonkanye nnyo olw’obubbi n’obulyake binaalwanyisibwa bitya nga palamenti tetabaganye ne Gavumenti?
Era awo Ddwaddwaddwa Mumansa w’akikinalira n’abuuza nti, Lwaki abakulembeze basazeewo okuyingiza kacici waabwe ne mu mwaka omuggya? Kacici waaki?